टटका खबर, बियफे, जेठ पूर्णिमा, 2078 विक्रमी – टटका खबर\nJun 24, 2021 चिराग पासवान, जम्मू कश्मीर, धारा 370, नरेन्द्र मोदी, पीएम मोदी, प्रियंका गाँधी, राहुल गाँधी, लोजपा, शेचर बाजार\nबतिआएब बाकिर हमरे कहल माने के होखी\nकिसानन के नाम पर फर्जी आन्दोलन चलावत नेतवन का तरह कश्मीर के गुपकारो नेतवन के कहना बा कि केन्द्र सरकार ओह लोग के कहल माने तबे बतियवला के कवनो मतलब बा. महबूबा मुफ्ती के कहना बा कि पाकिस्तानो से एह बारे में बतियावल जरुरी बा. आजु पीएम आवास पर होखे वाला बइठक में नरेन्द्र मोदी से कश्मीर मसला पर चरचा करे खातीर महबूबा मुफ्ती आ फारुक अब्दुल्ला अपना पुरनके स्टैण्ड पर टिकल रहे के बात कहले बाड़न. एह बइठक में पैंथर्स पार्टी के अध्यक्ष प्रो. भीम सिंह, अपनी पार्टी के चेयरमैन सैयद अल्ताफ बुखारी, पीपुल्स कांफ्रेंस के चेयरमैन सज्जाद गनी लोन, आ मुजफ्फर हुसैन बेग का अलावे भाजपा आ कांग्रेसो के शामिल होखे के खबर बा.\nएह बीच आतंकियन के कारस्तानी देखत सुरक्षा बलन के जम्मू कश्मीर मे हाई अलर्ट पर रहे के कहल गइल बा. आजु जम्मू कश्मीर में इंटरनेट सेवा के ठप राखल जा सकेला.\nकश्मीरी नेतवन का हँ में हँ मिलावत कांग्रेसो के कहना बा कि जम्मू कश्मीर में पुरनका हालत बहाल कर दीहल जाव. धारा 370 के फेरु लगा दीहल जाव आ जम्मू कश्मीर के राज्य बना दीहल जाव.\nबीसीसीआई टीम के हरावत न्यूजीलैंड बनल पहिलका विश्व चैंपियन\nआइसीसी वर्ल्ड टेस्ट चैंपियनशिप फाइनल में बीसीसीआई के टीम के बल्लेबाजन के नाकाम रहला का टलते न्यूजीलैंड के टीम शानदार जीत हासिल कइलसि. बीसीसीआई टीम रन के बड़हन स्कोर ना खड़ा कर सकल आ हार के फजीहत झेले के पड़ल. जीते खातीर न्यूजीलैंड के महज 139 रन बनावे के कहल जवन ऊ आसानी से दूइए गो विकेट गँवा के बना लिहलसि.\nएह हार के ठीकरा कप्तान विराट कोहली आ तेज गेंदबाज जसप्रीत बुमराह का मूड़ी पर फोड़ल जा रहल बा.\nराहुल आजु अदालत में हाजिर होखिहें\nओह घरी कांग्रेस के अध्यक्ष रहल राहुल गांधी 13 अप्रैल, 2019 का दिने कर्नाटक के कोलार में एगो चुनाव सभा में कहले रहलन कि सोचे के बाति बा कि सगरी चोरन के नाम मोदी कइसे होला. ऊ नीरव मोदी, ललित मोदी, आ नरेंद्र मोदी के नाम गिनावत ई बाति कहले रहुवन. राहुल के एह बयान पर गुजरात के सूरत के अदालत में मानहानि के मुकदमा शुरू कइल गइल रहे. अब ओह अदालत के आदेश पर आपन आखिरी बयान दर्ज करावे खातीर राहुल गांधी अदालत का सोझा हाजिर होखीहें.\nयूपी चुनाव में प्रियंका रहीहें कांग्रेस के चेहरा\nअगिला साल यूपी विधानसभा चुनाव में कांग्रेस के कमान सम्हरले ओकर महासचिव प्रियंका गाँधी होखीहें योगी का मुकाबले कांग्रेस के नेता के चेहरा. ई बाति कहत\nकांग्रेसी नेता सलमान खुर्शीद के कहना बा कि उहे राज्य में पार्टी के कैप्‍टन बाड़ी आ रहीहें. कहलन कि अबकी गठबन्हन का फेर में ना पड़ी कांग्रेस आ अकेलहीं भाजपा के मुकाबला करी.\nओने सपा अध्यक्ष अखिलेश यादव पहिलहीं कह चुकल बाड़न कि उनकर गोल कांग्रेस आ बसपा जइसन गोलन से गठबन्हन ना करी आ छोट छोट गोलन के अपना साथे मिला के लड़ी.\nबसपा सुप्रीमो मायावती सपा के हरवावे के एलान करत कहले बाड़ी कि एह काम ला ऊ भाजपो के साथ दे सकेली.\nएह तरह से देखीं त यूपी में भाजपा के बस भाजपे हरवा सकेले आ अन्दरखाने भाजपा में एही दिसाईं काम करे में कुछ लोग लागल बा.\nबिहार में सवा लाख शिक्षकन के बहाली\nबिहार सरकार एलान कइले बिया कि 15 अगस्त से पहिलहीं सवा लाख शिक्षकन के बहाली के काम पूरा करा लीहल जाई. एकरा खातीर होखे वाला काउंसिलिंग के कार्यक्रम जारी हो गइल बा.\nचिराग अब आशीर्वाद-संघर्ष यात्रा पर निकलिहें\nलोजपा में टूट फूट का बाद अपना चाचा पशुपति पारस के उनुकर औकात देखावे खातीर अपना समर्थकन के एकजुट करे के योजना बनवले बाड़ें. एह दिसाईँ ऊ पाँच जुलाई से बिहार में जनसमर्थन जुटावे ला ‘आशीर्वाद-संघर्ष यात्रा’ शुरु करीहें. जान जाईं कि5जुलाई राम विलास पासवान के जयंती के दिन हवे.\nमौका के फायदा उठावे का चाह में राजद नेता तेजस्वी यादव उनुका के अपना साथे आवे के बोलहटा भेजले बाड़न.\nशेयर बाजार में गिरावट लवटल\nपिछला चार दिन से देश के शेयर बाजार में गिरावट के रुख बन गइल बा. काल्हुओ बिकवाल भारी पड़लें आ लिवाल कोना खोजत रह गइलें. हाल तकले हर गिरावट पर लिवाली के दौर बदल के अब हर उछाल पर बिकवाली के दौर आ गइल बा. वइसे शेयर बाजार का चाल का बारे में दावा से कुछ ना कहल जा सके. रिटेल निवेशकन के बढ़त हिस्सेदारी से संस्थागत निवेशको हरान परेशान बाड़न. ओह लोग के लागत बा कि साल छह महीना में आपन हाथ जरा के ई लोग आपन जगहा धर ली. काल्हु सेंसेक्स 52306 पर आ निफ्टी 15687 पर बंद भइल.


हाली – हाली उग ये अदितमल – भोजपुरी साहित्य सरिता\nहाली - हाली उग ये अदितमल\nघरे-घर खुशियां मनाव,दीया खुशी के जलाव\nअँधेर पुर नगरी....!\nहाली – हाली उग ये अदितमल\nNovember 10, 2021 bss\nभारत के धरती तीज आ त्योहारन के धरती ह । इहवाँ हर मौसम मे कवनों ना कवनों त्योहार पड़बे करेला । देवारी के बीतते आउर भाई दूज के बाद सगरो छठ परब के तैयारी चले लगेला । छठ बरत भगवान सूर्य के समर्पित एगो अइसन बरत ह जवन शुद्धता , स्वछता आउर पवित्रता के संगे मनावल जाला । जइसे–जइसे छठ बरत के दिन नीयरे आवेला , जेहर देखीं, ओहरे छठ के तइयारी शुरू होत दिखाई देवे लगेला । छठ के बाति के साथे अपने सभ्यता-संस्कारन के झलक उभरे लागेले , सभे कुछ अपनत्व से भरल पूरल देखाए लगेला । भोजपुरिया संस्कृति में देवी-देवता के संगे प्रकृति पूजा-उपासना के ढेर महातिम दियाला। ओही में सूर्योपासना खातिर छठ के परब मनावल जाला। छठ व्रत षष्ठी तिथि के होला एही से एकर नाम छठ पड़ गइल। कातिक अँजोर के छठी पर मनावे जाए वाला छठ के ढेर महातिम ह। एकर बरनन भविष्य पुराण मे मिलेला। ई बरत आदिकाल से घर – परिवार के सुख-समृद्धि के खातिर मनावल जाला । एह परब के मरद-मेहरारू सभे संगही मनावे ला लो।\nएगो पौराणिक कथा ह कि लंका विजय के बाद भगवान राम आउर माता सीता एह बरत के विधि विधान से कइले । छठ बरत के संबंध मे एगो इहो कहनी ह कि पांडव लोग जब जुवा मे आपन राज पाठ हार गइने , त द्रौपती छठ के बरत कइनी आउर उनुकर मनोकामना पूरन भइल । एगो लोक कथा इहो हवे कि राजा प्रियब्रत आ रानी मालिनी संतान हीन रहले । पुत्र खाति कश्यप ऋषि से जग करवने , बाकि मुवल लइका के जनम भइल । ई सुनके राजा बहुत दुखी भइलें आ आत्महत्या करे क मन बना लीहलें । जइसे उ आत्महत्या करे चललें , त छठी माई परगट होके कहलीं , “ हम देवी छठी हईं आ सभके पुत्र के सौभाग्य देहीलें” । राजा आउर रानी कातिक अँजोर के छठी माई के बरत कइने आउर उनके घरे लइका के जनम भइल ।\nवइसे त वैदिक परंपरा के कूल्हे बरत त्योहार के वैज्ञानिक कारण ह , त छठों के बा । ओह घरी सुरूज़ भगवान के जवन पराबैगनी किरन धरती पर पड़ेले उ धरती के सभे जीव जंत आ मनई खाति ढेर लाभकारी होले । कार्तिक शुक्ल के छठी के दिने मनावल जाये वाला छठ पवित्र परब हऽ। पहिले ई व्रत के मेहरारू लोग करत रहे , बाकि अब त अदमी लोग संगे करे लागल बाड़न । एकरा के बेटा ला करे जाये वाला परब कहल जाला । समय के संगे लइका आ लइकी मे अंतर ना रह गइल बा आ आजु के समय मे तनाव से जूझत मनई खाति ओकरे तनाव से मुक्ति के बरत कहल जाव त अतिशयोक्ति ना होई ।\nछठ पूजा के शुरुवात कार्तिक शुक्ल चतुर्थी के ‘नहाय-खाय’ से, जब व्रती घर के सफाई कइला के बाद कद्दू, रहिला क दाल आउर भात खाय के जमीन पर सुतेलन । इहवें से व्रत के शुरुआत होला । अगले दिन ‘लोहंडा’ आउर ‘खरना’ पर सांझी के बेरा में गुड़ के संगे साठी के चाउर के खीर बनाके केरा के पत्ता में ओकर भोग लगावल जाला । षष्ठी के सबेरहीं से डूबत सूरूज़ के अरघ देवे के तइयारी शुरू हो जाला । अरघ में मौसमी तरकारी आउर फल के बांस के सूप भा मिट्टी के ढक्कन में सजावल जाला । व्रती एही सजल सुपली के लेके पश्चिम दिशा में पानी में खड़े होके सूर्य के नमन करेलन । ई एगो अइसन परब ह , जवने मे अस्त हो रहल सूरूज़ के पूजा कइल जाला । सूर्य के अस्त होखला के बादे व्रतधारी घरे लौटेलन ।\nलोक जीवन सहजता के जीवन होला । एह सहजता में अपनत्व आ प्रेम के लमहर धार दिखाई देवेला । व्रत-त्योहारन के बेरा जवन गीत गवाला ओहू में लोक-जीवन के आषीश, प्रेम, अपनत्व, सहयोग, समरसता दिखाई पड़ेला । एही बदे छठ के सामाजिक समरसता के बरत कहल जाला । साँचो मे छठ के कारने बैर भाव मरि जाला आ नेह उपजि जाला। एह परब पर ई लोकगीत जरूर गावल जाले –\nबहँगी लचकत जाय ।\nबाट जे पूछेला बटोहि सर\nई बहँगी केकरा घरे जाय ?\nभगवान सूर्य के बरत भा छठी माई के बरत भा सूर्य षष्ठी के बरत के नाँव से परसिद्ध ई परब लोक उत्सव बेसी ह । एह बरत के विधि –विधान आउर ओकरे संगे गावे जाये वाला लोकगीतन के रंगत आ उमंग अलगे रहेला । सुरूज़ भगवान से अपने दशा के बतावत मेहरारू लोग जब ई गावेलीं सुने वालन के आँखि से लोर रुकबे ना करेला —\nछठ के गीतन में लइका के बात कवनों न कवनों रूप मे आइये जाला । देखीं गंगा माई से जुडल एगो गीत –\nगंगा माई के झिलमिल पनिया\nनइया खेवेला मल्लाह,\nताही नइया आवेले कवन पूत\nएहो कवना देई के साथ।\nगोदिया में आवेलें कवन ललना\nएहो छठी मइया के घाट।।\nछठ पुजा मे परसाद खाति केरा, नेबुवा , दही, सेब ,सिंघाड़ा, उंख, हरदी, आदी, चिउरा, सूरन, कोंहड़ा के परयोग होला जवन प्रकृति के अँचरा से मिलेला, एही से एह परब के प्रकृति पूजा के परब कहल जाला । ई बरत सामूहिक समरसता के बरत ह, जवने मे हित नात से लेके अड़ोसी – पड़ोसी तक ब्यवस्था बनवावे मे बराबर शरीक होलें । एकर मतलब त इहे ह सभे केहु चाहे उ बरत करत होखे भा न करत होखे । कहीं कहीं कुछ लोग अइसनो भेंटाला जे बरत कवनों कारन से ना क पावेला बाकि कवनों बरती के बरत मे सहजोग जरूर देवेला –\nभोजपुरिया लोक जीवन मे छल कपट कमे मिलेला । जइसे इहवाँ के लोग मन से निश्छल होलें ओइसही इहाँ के धरती से किसिम किसिम के फल–फूल उपजावेले । कवनो गाँव में चलऽ जाईं, हर जगह लौकी, कोंहड़ा, नेनुवा , सरपुतिया भा नेबूआ, केरा, हरदी, सूरन लउकबे करी । तबे न ई ढेर गावलों जाला–\nधरम जाति के भेद भुलाके हित-मीत, गाँव-घर-समाज छठ पूजा मे समान रूप से सामिल होखेला । बरती सभे दोसरों के बरत करे खाति एकर महातिम बताके उसकावेला। देखीं न –\nमहादेव के लगावल फूलवरिया\nसुति गइली अँचरा बिछाय।\nई कहलों गइल बा कि मेहरारू लो के भरल-पूरल स्वरूप माई बनले मे होला । मेहरारू लोग भोजपुरिया समाज मे कर्मठता आउर त्याग के मूर्ति ह लो । ओह लोगिन के परान उनके संतति मे बसेला । ओकरा के पावे खाति कुछों करे खाति हरमेसा तइयार रहेला लो । पूत खाति त लालायित रहेला लो बाकि बेटी दमाद के बातों ना भुलाला । देखीं तनि-\nरूनुकी झुनुकी बेटी मांगीला , पढ़ल पंडितवा दमाद\nहे छठी मइया ——\nछठ मे भोजपुरिया संस्कृति आ संस्कार क असली रूप उभर के आवेला । सोरह सृंगार, सोलहो कला भा पूर्णता के प्रतीक सोरह आना के झलक सांचो मे देखे आ समझे के होखे त अपना के एक बेरी एकरा मे समाहित होके समझीं । फेर रउवों ई क़हत न अघाब कि – छठ सांस्कृतिक संपन्नता, पावनता आ वैभव के व्रत हऽ।\nआलेखछठ बरत, तनुजा द्विवेदी, सामाजिक समरसता के बरत, सूर्य सष्ठी ब्रत


देखीहऽ मामिला अझुरा जनि जाव…. – Anjoria\nOct 22, 2010 अयोध्या, रामजन्मभूमि, सेकूलर घात प्रतिघात\nश्री रामजन्मभूमि मंदिर- बाबरी मस्जिद विवाद सुलह समझौते से सलटावे के कोशिश संत लोग खारिज कर दिहलसि आ मँगले बा लोग कि पूरा विवादित जमीनवे रामलला के हऽ आ एकरा के रामलला के सँउप दिहल जाव. संतन के कहनाम बा कि एह माँग के ले के ऊ लोग उच्चतमो न्यायालय के दरवाजा खटखटाई आ साथही साथे पूरा देश में जनजागरण अभियानो चलाई जेहसे कि अधिग्रहीत परिसर रामलला के सँउपे लायक माहौल बनावल जा सके.\nसंतन के मानना बा कि विवादित जमीन के विभाजन देश के बंटवारा जइसन बा एहसे ओह जमीन के बंटवारा मंजूर ना कइल जा सके. एकरा के लेके पिछला साठ बरीसन से भारत के दू बड़हन समाज – हिंदु आ मुसलमान – में टकराहट चलल आवत बा, आ शायद आगहू ई जारी रहे.\nबाकिर अगर सामाजिक मनोविज्ञान का जमीन पर आके एह हालात के विश्लेषण करीं त अइसनका महसूस होला कि ई दू गो समाज समूह भा राष्ट्र भा संस्कृतियन के टकराहट ना होके दू गो विचारधारा के टकराहट भर हऽ. अगर गहराई से देखीं त महसूस होखी कि भारत जवन आजु बा, ऊ एगो राष्ट्र भा संस्कृति से अलग एगो विचारो हऽ. एगो दर्शन हऽ भारत.\nआज हिंदुत्व के मुखालिफत करे वाला कुछ सेकूलर कहाये वाला लोग राम जन्मभूमि परिसर पर हिंदुवन के दावा के गलत बतावत ओकरा के वाहियात आ हास्यास्पद बता रहल बा. ओह लोग के मानना बा कि 1528 में जब बाबर के फौजी सरदार मीर बाकी ई मस्जिद बनवले रहे ओह समय से ओहिजा सौहार्देवश रामलला के आरती होत रहुवे. अलग-अलग संप्रदायन से जुड़ल भारत के लोग आजादी के साठ बरीस में भारत के धर्मनिरपेक्ष विचार के प्रति आस्थावान रहल बा. बाकिर जवन संगठन आ राजनीतिक दल भारत के एह विचार के खिलाफ रहले ऊहे अयोध्या में मस्जिद का जगहा पर राममंदिर निर्माण अभियान चला के हिंदुत्व के नया शक्तिशाली प्रतीक के आविष्कार कर दिहले. एह अभियान से हिंदू बहुल का आगे अल्पसंख्यक धार्मिक विश्वास के अस्तित्व पर सवाल खड़ा कर दिहले. जवन भारतीय संविधान धर्म से ऊपर उठके सगरी लोगन के समान अधिकार आ सुरक्षा देबे के वचन देला, एह अभियान से ओह संविधान परे सवालिया निशान लगा दिहल गइल. जवना जमीन पर मस्जिद रहुवे ओह जमीन पर हिंदुवन के दावा आस्था पर आधारित रहुवे.\nआस्था के आधार पर फैसला दिहला के आलोचना करे वालन से एगो सवाल पूछल जा सकेला कि आखिर 1528 में ओहिजे आरती काहे होत रहुवे, रामलला के जन्मभूमि का नाम पर कवनो दोसरा जगहा काहे ना ?\nलोकतंत्र आ धर्मनिरपेक्षता के नाम पर हमेशा हिंदूवने का आस्था पर काहे चोट मारल जाला ?\nकुछ लोग के तर्क बा कि 1528 में जब मीर बाकी मस्जिद बनववले ओह काल में रामचरित मानस के रचयिता गोस्वामी तुलसी दास वयस्क रहल होखीहें आ ऊ एकर चर्चा भा एह पर कवनो आपत्ति ना उठवलें. ई दलील ओतने वाहियात बा जतना कवनो नवही के कुतर्क.\nतुलसी के रचना के उद्देश्य, लक्ष्य भा मनोविज्ञान भौगोलिक सीमांकन ना रहुवे. ऊ ना त इतिहास लिखे बइठल रहन ना दस्तावेज तइयार करत रहले. उनकर उद्देश्य समष्टि के वैराट्य का व्यष्टि में समायोजन रहुवे. एगो अइसन पाठ्य प्रयास जवन अवचेतन में दृष्य – श्रव्य के प्रभाव पैदा कर के अवचेतन के “रेशनालाइज” कर सके.\nसेकूलरिज्म के घात प्रतिघातन का बावजूद अगर आजु जन जन का हृदय में राम बसल बाड़न त एकर बहुत बड़का श्रेय तुलसीए दास के जात बा. तुलसी आपत्ति ना कइलें. ओकरा बदेल ऊ एगो शब्द के नया व्युत्पत्ति करके ओकरा के निष्पत्ति तक पहुंचा दिहलें.\nअगर अदालत आस्था के आदर कइले बिया त संतन के मांग एकदमे उचित बा आ ओकर क्रियान्वयनो जरूरी बा. ना त अनेसा बा कि समाज में आंतरिक विखंडन के खतरा बढ़ सकेला. अइसनका संवेदनशील मौका पर एगो मामूलीओ प्रशासनिक गलती सदियन तक घाव बनके रिसत रह सकेला.\nलमहों ने खता की थी सदियों ने सजा पाई.\nबेजरुरत बोलल जरुरी नइखे


लल्लू बिहारी में ठाकुरन के आतंक – Anjoria\nबरीसन से शासक आ धनी लोग गरीबन पर अत्याचार करत आइल बा. अइसनके अत्याचार का पृष्ठभूमि पर बनत बा पराग फिल्म्स के भोजपुरी फिल्म “लल्लू बिहारी”. कहानी बा एगो ठाकुर के जे पूरा गाँव पर अपना आतंक आ जुल्म के परछाईँ डाल के अन्हार बना के रखले. ठाकुर प्रताप सिंह (राकेश पाण्डेय) अपना खिलाफ आवाज उठावे वाला एगो गरीब किसान राम सिंह के मरवा देत बा. राम सिंह के पत्नी आ लड़िका बेसहारा रहि जात बाड़े. आगा चल के जब ऊ लड़िका लल्लू सिंह (आलोक झा) बड़ होखत बा त ओकर दोस्ती ठाकुर के बड़ लड़िका बिहारी (बल्लू सिंह) से हो जात बा. बिहारी के जब पता चलत बा कि लल्लू के पिता के हत्या ओकरे बाप करवले रहे त ऊ लल्लू के साथ देबे लागत बा. एह दोस्ती से खिसियाइल ठाकुर जुल्म के हद कर देत बा कि दुनु के दोस्ती केहू तरह टूट जाव. इहे बात एह कहानी के खास कोण बा. फिल्म के निर्देशक पी॰ राजकुमार, कहानीकार राजीव झा, संगीतकार बैजू बंशी, गीतकार संजय सनेही आ अशोक सिन्हा, कैमरामैन राज खिलानी, आ फाइट मास्टर संजय बाड़े. फिल्म के दस गो गीत मो॰ अजीज, इन्दु सोनाली, विनोद राठौर, बबलू सिंह, खूशबू जैनम अणुपमा देशपाण्डेय, सोरेन भट्ट आ एस के दीपक का आवाज में बा.


भिखारी ठाकुर के सामाजिक चेतना – Anjoria\nभिखारी ठाकुर के सामाजिक चेतना\nJul 23, 2011 भिखारी ठाकुर\nभिखारी ठाकुर राष्ट्रीय प्रतिष्ठान आ राजेंद्र भवन के तत्वावधान में “भोजपुरी के शेक्सपीयर”, लोक कलाकार आ रंगकर्मी पद्मश्री “भिखारी ठाकुर के सामाजिक चेतना” विषय पर एगो राष्ट्रीय सेमिनार के आयोजन अतवार २४ जुलाई का दिन उपरी बेरा तीन बजे से दिल्ली के राजेंद्र भवन (आइटीओ के पास )में होखे जा रहल बा.\nकार्यक्रम के संयोजक राजीव रंजन राय बतावत बाड़े कि, ‘भिखारी ठाकुर’ भोजपुरी जनजीवन के गहिरे ले प्रभावित कइले बाड़ब. उनकर रचित “बिदेसिया” आ “बेटीबेचवा” नृत्य नाटिका एक जमाना में एगो सामाजिक सांस्कृतिक आंदोलन जइसन खड़ा कर दिहले रहे. पद्मश्री भिखारी ठाकुर भोजपुरिया समाज में लोक कलाकार का साथही साथ एगो सामाजिक क्रांति के अगुओ मानल जाले. ऊ अपना नाटकन का माध्यम से सामाजिक कुरीतियन पर समहर चोट कइले बाड़े. ओही पद्मश्री भिखारी ठाकुर के सामाजिक चेतना पर ई सेमिनार बोलावल गइल बा.”\nकार्यक्रम के अध्यक्षता वरिष्ठ साहित्यकार आ केदारनाथ सिंह जी करीहे आ साहित्यकार नित्यानंद तिवारीजी, मैनेजर पाण्डेयजी, संजीव जी, शत्रुघ्न कुमारजी, महेन्द्र सिंहजी, भोजपुरी समाज दिल्ली के अध्यक्ष अजीत दुबेजी, आ भोजपुरी कवि मनोज भावुक समेते बहुते लेखक आ विचारक आपन राय रखीहे.\nएह मौका पर सांस्कृतिक मंडली भिखारी संगीत के प्रस्तुतिओ करी.\nज्यादा जानकारी खातिर राजीव रंजन राय से 09312240631 पर, गजाधर ठाकुर से 09350228676 पर, भा मुन्ना पाठक से 09891404761 पर संपर्क कइल जा सकेला.\nभिखारी ठाकुर राष्ट्रीय प्रतिष्ठान के आयोजित संगोष्ठी पर एगो रिपोर्ट\n2 thought on “भिखारी ठाकुर के सामाजिक चेतना”\nएकरा खातिर बहुत बहुत धन्यवाद\nलोग त बरका-बरका आवता एमें। भिखारी ठाकुस शेक्सपीयर में हमरा खयाल से एगो अन्तर बा। भिखारी ठाकुर जनता से सीधे जुड़े रहवाला रहलन बाकिर शेक्सपीयर ना। लोग आई आ आनन्द उठाई कार्यक्रम के। उनकर नाटक बन्हिया बा।


मन के साध पूरा होखे जा रहल बा – Anjoria\nमार्च 30, 2010 छोटका भईया जिन्दाबाद, जीतेश दूबे, टेकनीशियन फिल्म्स, भोजपुरी फिल्म, मनोज तिवारी\nपाँच गो टेक्नीशियन के कंपनी टेक्नीशियन फिल्म्स के बनावल फिल्म छोटका भईया जिन्दाबाद अब जल्दिये रिलीज होखे जा रहल बा. आ ई शुभ काम हो रहल बा जीतेश दूबे का सौजन्य से. एकरा निर्माण के कहानी बतलावत एह फिल्म के निर्देशक जगदीश शर्मा कहलें कि एक दिन कुछ तकनीशियन उनका लगे अइलें आ आपन मनसा जाहिर कइलें कि ऊ लोग फिल्म बनावल चाहत बा. का ई संभव हो पाई? एह पर जगदीश शर्मा के जवाब रहे कि काहे ना? फिल्म पइसा से ना दिमाग से बनेला आ उनका हिम्मत बढ़वला का बाद ऊ पाँचो टेक्नीशियन मिल के आपन कंपनी बना लिहलें टेक्नीशियन फिल्म्स. तय भइल कि छोटका भईया जिन्दाबाद फिल्म बनावल जाव आ मनोज तिवारी\nमृदुल के ओकर नायक बनावल जाय.\nमनोजो तिवारी खुशी खुशी तइयार हो गइलें आ रानी चटर्जी के नायिका का रुप में आ टीनू वर्मा के खलनायक का रुप में ले के फिल्म निर्माण शुरु हो गइल. मनोज तिवारी के कहना बा कि ई भोजपुरी सिनेमा में एगो अभिनव प्रयोग होखी आ एकर सफलता एगो नया राह खोल दीहि.\nफिल्म के वितरक बन के जीतेशो दूबे पुरा उत्साह में बाड़े. कहले कि उनका खातिर त ई खुशी के बात बा कि एह टेकनीशियन के सपना पूरा करावे के मौका मिलल बा.


‘‘ट्रक ड्राईवर’’ गरदा उड़वले बा – Anjoria\nभोजपुरी के सुपरहिट निर्देषक राजकुमार आर0 पाण्डेय के ‘‘ट्रक ड्राईवर’’ बिहार में गरदा उड़वले बा. भोजपुरिया परदा पर हिट पर हिट फिलिम देबे खातिर मशहूर राजकुमार पाण्डेय के ‘‘ट्रक ड्राईवर’’ बिहार के 25 से बेसी सिनेमा घरन में रिकार्ड तोड़ कलेक्शन बटोरत बा. लालंगंज के शकुंतला टॉकिज में पहिला दिने 38,000/- रू0, महुआ के आम्रपाली में 20,000/- रू0, साहबगंज के राजेश में 18,000/- के रिकार्ड कलेक्शन एह फिल्म के मिलल.\nसुपरस्टार पवन सिंह ‘‘ट्रक ड्राईवर’’ के टाईटल भूमिका में बाड़न. खलासी का भूमिका में नयका स्टार प्रदीप पाण्डेय आ बतौर नायिका तीन गो हीरोइन हॉट अभिनेत्री अंजना सिंह, रीतिका शर्मा आ काजल राघवानी बाड़ी एह फिल्म में. एकरा अलावे आलोक यादव आ संजय पाण्डे ओ के भूमिका बा.\nबिहार में एकरा के मशहूर वितरक संजय पंजियार प्रदर्शित कइले बाड़न.


बजलऽ ए शंख बाकि बाबा जी के पदा के – Anjoria\nFeb 10, 2013 अफजल, फाँसी\nकाल्हु भोरे जब ले नींद टूटल तबले खबर चारो ओर पसर चुकल रहे कि संसद पर हमला के आरोपी अफजल गुरू के फाँसी चढ़ा दिहल गइल. कुछ दिन पहिले अजमल कसाबो के एही तरह फाँसी दे दिहल गइल रहे. माने के पड़ी कि सरकार तय कर लेव त कुछूओ कर सकेले आ केहूं चूं तक ना कर पाई. आ एही पर सवाल उठत बा कि आखिर ऊ कवन कारण रहल जे अबहीं ले अफजल गुरु के फाँसी लटकावे से रोकले रहुवे. काहे तब के गृह मंत्री पी चिदम्बरम गलत बयानी कइले रहलें कि अफजल गुरू के मामिला राष्ट्रपति का सोझा पड़ल दया याचिका के कतार में पीछे बा? कहाँ गइल ऊ कतार? कइसे कसाब आ अफजल गुरू के अचके में फाँसी दे दिहल गइल आ जेले में ओह लोग के दफनाईओ दिहल गइल? कहीं ना कहीं कवनो कारण जरूरे बा जवना से ई सब भइल भा ना हो पावल. कहीं शिन्दे के “हिंदू आतंकवाद” वाला बयान एही कड़ी के कवनो हिस्सा त ना रहल? काहे कि एक जमाना में शिन्दे के फोटो संघ का कार्यक्रम में संघ प्रमुख बाला साहब देवरस का संगे सामने आइल बा. कहीं अफजल गुरू के फाँसी से होखे वाला बवाल के अनेसा कम करे के कोशिश त ना रहल आपन हिंदू विरोधी छवि बनावल? साँपो मर गइल आ लठियो ना टूटल!\nसवाल बहुते बा. बहुते जगहा उठावलो जात बा. बाकिर जबाब नदारद बा. पूछे वाला इहो पूछत बाड़ें कि अफजल गुरू के फाँसी के अचके अतना हड़बड़ी कइसे हो गइल? कहीं मोदी के हवा निकाले के कोशिश त ना ह ई? कहीं संसद के आवेवाला सत्र में भाजपा के संभावित विरोध के खटिया खड़ा कर देबे के कोशिश ना ह ई? कहल जाला कि युद्ध आ प्यार में सबकुछ जायज होला बाकि हमनी के भारतीय परंपरा सब कुछ खुला में करे के रहल बा. पीठ पीछे भा ढुका लाग के अपना दुश्मन के मारे खातिर भगवान राम तक के आलोचना झेले के पड़ल रहे. हमनी के युद्ध हमेशा खुला में शंख आ दुंदुभि बजा के होत आइल बा. जयपुर के चिंतन शिविर में शिन्दे कहीं उहे शंख त ना बजवले रहलें? आ अब अगिला कड़ी में कवनो हिंदू नेता के निशाना पर लेबे के इरादा त नइखे कहीं? आवे वाला समय में एह सगरी सवालन के जबाब मिलबे करी तबले सोचल जाव आ अंदाज लगावल जाव.\nकुछ आतंकीसमर्थकन के कहना बा कि अफजल के एह तरह से फाँसी दिहला के जरूरत ना रहे. देबहीं के रहे त पहिले से बता के, घर परिवार वालन के बोला के दिहल चाहत रहे. ओकर अंतिम संस्कार ओकरा परिवार के करे दिहल चाहत रहे. दोसरा तरफ कुछ लोग इहो सवाल उठावत बा कि जेले के कब्रिस्तान बनावे में काहे लागल बिया सरकार? काहे ना एह लोग के समुद्र में दफना दिहल गइल? अपना के मानवाधिकार समर्थक कहे वाला लोग बेकसूर लोग के जान जाए पर कबो चिंतित ना होखे, बेकसूरन के जेल गइलो पर कुछ ना बोले बाकिर कबो कवनो आतंकी मरा जाव, कवनो नक्सली के सजा मिल जाव तब एह सियारन के हुँआ हुँआ सुने लायक हो जाला. अबहियों कुछ कुकुर फेंकरे में लागल बाड़ें. बाकिर ओह फेंकरला पर धेयान दिहला के जरूरत नइखे अगर सरकार सख्ती से निबटे के तय कर लेव त. कहले गइल बा कि बड़ बड़ भूत कदम तर रोवसु मुआ माँगे पुआ!\n– ओमप्रकाश सिंह\nOne thought on “बजलऽ ए शंख बाकि बाबा जी के पदा के”\nसरकार के इ कदम स्वागत योग्य बा….पर इ सब ओट के राजनीति बा…..10-12 बरिस के दिन…बाप रे बाप……खैर जवन भी होखे…अबहिन त जय हिंद बोलीं…अउर आगे-आगे देखत जाईं सरकार का का करे ले चुनाव ले…..भारतीय जनता बहुत जल्दी सब कुछ भूला जाले अउर ओकरा खाली टटका लउकेला…..त इ हो टटके बा….अउर भी बहुत कुछ होई….\nपर ए बेरी तख्त भी बदली अउर ताज भी….अबकी आई मोदी के सुराज जी।।


अवनि अग्रवाल ले आवत बाड़े ’दबंग मोरा बालमा‘ – Anjoria\nDecember 24, 2012 Editor मनोरंजन 0\nअमृता क्रिएशन के बैनर तले बनल भोजपुरी फिलिम “दबंग मोर बालमा” लेके आवत बाड़न निर्देशक अवनि अग्रवाल आ निर्माता जयेश पटेल. पूरा शूटिंग यूपी आ गुजरात में भइल बा. मारधाड़ आ एक्शन भरल एह फिलिम के गीतो संगीत मजगर बा. एह फिलिम में मोनालिसा के गरमागरम सीन दर्शकन के बहुते लुभाई.\nमुख्य कलाकारन में विराज भट्ट, मोनालिसा, अजय दीक्षित, नीलिमा सिंह, वैभव राय, शशिभूषण सिंह, सीमा सिंह, गौरी, अखिलेश शुक्ल, दीपू आ सुरेन्द्र पाल के नाम बा.\nगीत पवन मिश्रा के, संगीत गणेश पांडे के, छायांकन करीम खत्री के, फाईट शकील शेख के, नृत्य निर्देशन अशोक मयंक के, आ एडिटिंग मणि के बा.\nफिलिम अगिला साल फरवरी में रिलीज होखे के उमेद बा.


सइयां अरब गइलें ना के पहिला झलक उजागर – Bhojpuri.co\nSeptember 1, 2020 September 1, 2020 CineBhojpuri\nभोजपुरी फिलिम अभिनेता खेसारी लाल यादव अउर काजल राघवानी के मख्य किरदार जोड़ी वाली फिलिम ‘सइयां अरब गइलें ना’ के पहिला झलक उजागर हो गइल बा.\nजाने जोग बा कि आजु से चार बरीस पहिले भोजपुरी फिलिम इंडस्‍ट्री में एगो गाना खूबे वायरल भइल रहुवे जवन खेसारीलाल यादव के स्‍टारडम के तेजी से सुपर स्टार के मुकाम पर चहुँपा दिहलसि. ओह गाना के बोल रहल – ‘सइयां अरब गइलें ना’. अब एही नाम पर बनल फिलिम रिलीज ला तइयार हो गइल बा. एह ‘सइयां अरब गइलें ना’ फिलिम के पहिलका झलक सामने आ गइल बा जवना में खेसारीलाल आ काजल राघवानी के जोड़ी नजर आवत बा.\nएह फिलिम के शूटिंग दुबई, मुंबई, अउऱ गुजरात के मनोरम लोकेशनन पर कइल गइल. पहिलका भोजपुरी फिलिम होखी ई जवना के शूटिंग बड़हन पैमाना पर दुबई में कइल गइल रहे. एह फिलिम से खेसारीलाल यादव के ढेरे उमाद बा आ उनुकर कहना बा कि जनता एह फिलिमो के वइसने लाड़ देव जइसन ऊ उनुका गाना ‘सइयां अरब गइलें ना’ के दिहले रहल.\nसइयां अरब गइलें ना फिलिम के प्रेमांशु रंजन निर्देशित कइले बाड़न आ निर्माता अभय सिन्‍हा, प्रशांत जम्‍मूवाला, आ अर्पणा शाह हउवे लोग. निर्माता अभय सिन्हा के कहना बा ति ई फिलिम हर एंगल से खास आ इंटरटेनिंग बा. एकर मजबूत पटकथा आ कास्टिंगो बेहतरीन बा.\nएह फिलिम में खेसारीलाल यादव अउऱ काजल राघवानी का साथे खास भूमिका में शुभी शर्मा, सूर्या द्विवेद्वी, एहसान खान, अशोक पांडेय, श्रद्धा नवल, सोनू पांडेय, आ बृजेश त्रिपाठी बाड़ें. मिस जम्‍मू रह‍ल अनारा के स्‍पेशल अपियरेंसो खास बा.\nसइयां अरब गइलें ना\nPrevious भोजपुरी अभिनेता आनंद ओझा रियल हीरो के रूप में लोगों के लिए बनें मसीहा\nNext प्रीत का दामन के पहिलका ट्रैक – काला चश्मा – जारी


लोक-जीवन से जोड़े वाला व्रत हऽ छठ - केशव मोहन पाण्डेय - मैना: भोजपुरी साहित्य क उड़ान (Maina Bhojpuri Magazine)\nHome केशव मोहन पाण्डेय Lekh लोक-जीवन से जोड़े वाला व्रत हऽ छठ - केशव मोहन पाण्डेय\nलोक-जीवन से जोड़े वाला व्रत हऽ छठ - केशव मोहन पाण्डेय\nचारु ओर पावन परब छठ के निर्मलता लउकत बा। गाँव-देहात, देश-दुनिया, राजनीति-मनोरंजन, चारु ओर छठ व्रत पर अपना-अपना ढंग छटा लउकत बा। एकरा सथवे अपना सभ्यता-संस्कारन के छटा लउकत बा। सभे छठ मैया के शरण में जा के मन के तृप्त करे के गोहार लगावत बा। लोग-संस्कृति में देवी-देवता से लेऽ केऽ प्रकृति लेऽ पूजा-उपासना के परब-त्योहार ले त बड़ले बा बाकिर थाती के रूप में छठ प्रस्तुत बा आज। लोक-जीवन के ओही पर्वन में सूर्योपासना खातिर छठ के एगो अलगे महत्त्व हऽ। छठ व्रत सूर्य षठी के होला जवना कारने एहके नाम छठ पड़ गइल। वैसे तऽ ईऽ पर्व साल में दू बेर मनावल जाला बाकिर कातिक अँजोर के छठी पर मनावे जाए वाला ईऽ छठ सबसे प्रसिद्ध आ लोकप्रिय हऽ। परिवार के सुख-समृद्धि आ अनेक मनौतीअन के फल प्राप्ति खातिर ई पर्व मनावल जाला। ई पर्व मरद-मेहरारू सभे एक्के लखां मनावे ला। ई एको पहिलका पर्व ह जवना में उगत सुरुज के पहिले डूबतो सुरुज के आराधना होला। अरघ दिआला।\nछठ व्रत के बारे में ई कहल जाला कि लोक माई छठ के पहिलका पूजा सूरजे भगवान कइले रहले। अगर विज्ञान के आँख से देखल जाव तऽ एह छठ पर्व के परंपरा में बहुत विज्ञान बा। खगोल विज्ञान के मानी तऽ षष्ठी तिथि अपने आपे में एगो विशेष खगोलीय अवसर हऽ। ओह दिन सूर्यदेव के पराबैगनी किरीन धरती के तल पर कुछ अधिक मात्रा में जमा हो जाले। इहो कहल जाला कि परब के पालन से सूरूज के पराबैगनी किरणन के हानिकारक प्रभाव से जीव-जंतुअन के रक्षा संभव बा। सूरूज के किरीन धरती पर पहुँचला से पहिले वायुमंडल में प्रवेश करे से पहिले आयन मंडल से मिलेले। ऊँहवे पराबैगनी किरीन के उपयोग कऽ केऽ वायुमंडल अपना ऑक्सीजन तत्त्वन के संश्लेषित कऽ के ओकरा एलोट्रोप ओजोन में बदल देला। तब धरती पर एकर असर कम हो जाला। ज्योतिष के गिनती के अनुसार ईऽ घटना कार्तिक आ चइत मास के अमावसा के छह दिन बाद पड़ेला। अगर सामाजिक व्यवस्था के आँख से देखल जाव त लोक-जीवन में अधिकतर लोग खेतीए करेला आ छठ व्रत-पूजा में सगरो सामान खेतीए के होला। छठ में लागे वाला कोशी, परवा, दीया कोहार बनावेले। कोहार भाई माटी से बनावेले। माटी के परिपाटी त खेती-किसानी से जुड़ले बा। एह तरे अगर छठ के लोक-जीवन से जोड़े वाला व्रत कहल जाव त कहीं से एक्को रत्ती झूठ ना होई।\nई त छठ में आस्था राखे वाला सभे जानते बा कि कार्तिक शुक्ल के छठी के दिने मनावल जाये वाला ईऽ पर्व हर तरह से एगो पवित्र पर्व हऽ। छठ माई के ई पावन व्रत भगवान भाष्कर के व्रत हऽ। भगवान भाष्करे के अरघा देहला के बाद व्रती लोग पारन करेला लोग। छठ व्रत के विधि का हऽ, ओकर सगरो विधान पूजा करत, तैयार करत के अवसर पर गावे वाला गीतन में सोंझहे लउके ला। सँचको बात ईहे हऽ कि लोक-उत्सवन के असली उमंग तऽ ओह अवसरन पर गाए जाए वाला गीतवन के विविध रंग से ही फूटेला। अदितमल से अरज करत औरत जब अपना दयनीय दशा के वर्णन करेली तऽ सुनहूँ वाला के करेजा पसीजे लागेला। एगो गीत रउरो देखीं ना, -\nकाल्ह के भुखले तिरियवा\nअरघ लिहले ठाढ़ऽ।\nहाली-हाली उग ये अदितमल,\nअरघा जल्दी दियावऽ।।\nछठ व्रत में पारना के एक दिन पहिले वाला साँझ के बेरा डुबत अदितमल के, आ ओह दिन उगत अदितमल के, व्रती अरघा अर्पित करेला लोग। सूर्य देव के अरघा देबे के प्रक्रिया नदी, पोखरा आ तालाबन के किनारे पूरा कइल जाला। छठ के गीतन में गंगा जी के स्वच्छ आ झिलमिल जल के वर्णन मिलेला। एगो चित्र देखीं। देखीं ना, एगो भक्त परिवार छठ माई के पूजा करे नाव से घाट पर जाता। गंगा जी के झिलमिल पानी से चित्र और निखर जाता -\nलोक-जीवन के एह महान उत्सव में ढेर सामानन के व्यवस्था करे के परेला। लोक-व्यवस्था के ई समरसता देखीं कि छठ पूजा में लागे वाला सगरो सामान प्रकृतिए के गोद से मिलेला। या तऽ ऊऽ सब प्रकृति देवी देली आ नाहीं तऽ कृषि आधारित होला। कहीं से केरा, कहीं से नेबुआ, कहीं से दही, सेब, सिंघाड़ा, ऊँख, हरदी, आदी, कोंहड़ा, चिउरा, ओल, मुरई, सुथनी। ईऽ सगरो सामान आस-पड़ोस, सगा-संबंधी से मिल जाला। छठ के गीतन में तऽ ईहो वर्णन मिलेला कि घरे आवे वाला हीतो-नात अरघा के सामान जुटावेला लोग। देखीं नाऽ, -\nकवन देई के अइले जुड़वा पाहुन,\nभोजपुरी लोक-जीवन के लोकमन ईहाँ के मटिए जइसन उर्वर बाऽ। जेऽ तरे लोग के पावन मन में अनगिनत लालसा के जनम होला, ठीक ओही तरे भारत के माटी पर भी किसिम-किसिम के फल-फूलन के ऊपज होला। भारत के धरती अनगिनत फल-फूल, धन-धान्य से भरल धरती हऽ। ई रतनन से भरल वसुन्धरा माई हमनी के सबकुछ दे देलीऽ। हर तरह से संपन्न करेली। हमनी के सुख-दुख, हँसी-खुशी, उछाह-उमंग, सबके ध्यान राखेली। शहर के गति से पिछुआइल हमनी के गाँवन में कातिके-अगहन नाऽ, सालो भर मौसम के अनुसार फल-फूल, साग-सब्जी के मनमौजी लता-लड़ी बेसुध होके घरन के छत-छान्ह पर पसरल रहेली आ अपना उन्मादल हरिहरी से मानव-मन के आकर्शित करत रहेली। कवनो गाँव में चलऽ जाईं, हर जगह लौकी, कोंहड़ा, घेंवड़ा, तिरोई आ चाहें नेबूआ, केरा, हरदी, ओल, कोन, सुथनी के आकर्षण लउके ला। सगरो मोहबे करेला, -\nकेेरवा जे फरेला घवद से,\nओहपर सुगा मेरड़ाय,\nलोक जीवन! माने सहजता के जीवन। एह सहजता में अपनत्व बाऽ, प्रेम बाऽ आ अमरख बाऽ। व्रत-त्योहारन के अवसर पर गावे जाए वाला गीतीयनो में लोक-जीवन के आषीश, प्रेम, अपनत्व, सहयोग, समरसता के सथवे अमरख आ बैरो के स्वरूप मिल जाला। सथवे लोक-जीवन में अनंत आस्था के विस्तार बा त शीतल मलय के लहार नीयर विश्वास बा। छठ के कारने बैर बिला जाला, नेह समा जाला। टूटल मन के जोड़त छठ व्रत अपना पावनता से सबके आपन बनावे लागेला। अपनइत के ओह संसार में बाउर नजरी के डरो लउकेला, -\nकाँच ही बाँस के बहँगिया\nबहँगी लचकत जाय।\nबाट जे पूछेला बटोहिया\nई बहँगी केकरा घरे जाय?\nआँख तोर फूटो रे बटोहिया\nई बहँगी कवन बाबू के घरे जाय।।\nआज के बेगवान समाज के बौद्धिक स्तर भले ऊँच होऽ ताऽ, बाकिर आज के जन मानस में बेटा-बेटी के प्रति सोच बदलत लउकता। आज के समय में खाली सुहाग के जोड़ा, बाँह में चूड़ी, माँग में सेनूर लगवले में नारी के नारीत्व पूरा ना होला। पहिले तऽ बेटा खातिर औरत लोग कवनो उद्यम करे खातिर तैयार रहत रहे लोग, आज बेटा-बेटी में भेद के सोंच बदलल बा। ई सोच औरते लोग के कारन बदलल बाऽ। सचहूँ औरत लोग अदम्य साहस के अक्षय-कोष हऽ लोग। एक औरत के चित्रण देखीं जवन संतति खातिर छठ मइया के रास्ता रोक लेत बाड़ी, -\nछठी मइया चलेली नहाये\nबाझीन रोकेली बाट,\nकवन अयगुनवा हमसे हो गइले\nबाझीन पडि़ गइले नाम?\nभले आज अत्याधुनिक सभ्यता आ श्रेष्ठ शिक्षा के चमत्कार के कारन अपना प्राचीन धारणा आ विश्वासन में वैज्ञानिक आ तार्किक परिवर्तन भइल बाऽ, बाकिर भोजपुरी के लोक-जीवन में संस्कृति के कलकल करत नदी के धारा आजुओ अपना पहिलके गति से बह रहल बाऽ। लोग आजुओ ओही तरे छठ के व्रत राखता आ अपना मन के कामना के पूरा होखे खातिर छठ माई के विधिवत पूजा-व्रत राखत बा लोग। एही कारने देश में रोज राजनैतिक, सामाजिक आ आर्थिक व्यवस्था के साथे धार्मिक परिवर्तन होऽ ता तऽ काऽ, आजुओ छठ मइया के प्रति आस्था बढ़ते बुझाता। आज लोक-गायिका शारदा सिन्हा के नवका गीत सुनत रहनी ह। मन कसैला हो गइल ह। चार भाई, समृद्ध आ बुद्धिजीवी कुनबा। बाकिर सभे दूर-दूर। केहू ईर घाटे, केहू बीर घाटे। कतहूँ बा बाकिर सभे सबसे पूछ-पूछ के तैयारी में लागल बा। छठ माई के कारने सम्बन्ध के राग बढ़ रहल बा। अत्याधुनिक शहर में रहला के बादो मन लोक-जीवन के प्रति नत बा। छठ माई के प्रति नत बा।\nअंक - 105 (08 नवम्बर 2016)


People of Bhojpuri soil shine in Hindi journalism Bhojpuri: हिन्दी पत्रकारिता में भोजपुरी माटी के मानुष के धमक आ गमक– News18 Hindi\nहिन्दी के नामवर आलोचक नामवर सिंह से लेके, कविता के क्षेत्र में महारथ हासिल करे वाला केदार नाथ सिंह आ काशी के अस्सी नामक चर्चित किताब के लेखक काशीनाथ सिंह तक, अइसन कई गो नाम बा, जवन भलहीं हिन्दी के सेवा में आपन जीवन खपा दिहल लोग, बाकिर भोजपुरी खातिर कुछ ना क पवला के मलाल एह लोगन के मन में जरूर होई.\nLast Updated : June 21, 2021, 15:10 IST\nहिन्दी पत्रकारिता में भोजपुरी माटी के गमक आ धमक देश के कोना-कोना में मिल जाई. ई खाली पत्रकारिता तक ले ही सीमित नइखे. साहित्य के क्षेत्र में भी एकर गंध सूंघल जा सकेला. हिन्दी के नामवर आलोचक नामवर सिंह से लेके, कविता के क्षेत्र में महारथ हासिल करे वाला केदार नाथ सिंह आ काशी के अस्सी नामक चर्चित किताब के लेखक काशीनाथ सिंह तक, अइसन कई गो नाम बा, जवन भलहीं हिन्दी के सेवा में आपन जीवन खपा दिहल लोग, बाकिर भोजपुरी खातिर कुछ ना क पवला के मलाल एह लोगन के मन में जरूर होई.\nगोपेश्वर सिंह दिल्ली यूनिवर्सिटी में हाल ले प्रोफेसर रहले हां. मैनेजर पांडेय जेएनयू में शिक्षक रहनी आ हिन्दी में खूब नाम कमइनी. ई सभे खांटी भोजपुरिया ह, बाकिर अपना माटी के बोली भोजपुरी खातिर ई लोग कुछ ना क पावल. इहे हाल हिन्दी पत्रकारिता के बा. छोट से बड़ पद तक माने रिपोर्टर-सब एडिटर से संपादक तक ई लोग रहल आ अबहियो बा. नाम आ शोहरत भी खूब कमाता. ई भोजपुरी माटी के कमाल ह. भोजपुरी माटी अइसन उपजाऊ होला, जहां से निकल के केहू कतहीं जाईं, ओही जा आपन छाप छोड़ दी.\nहं, त इहां हमनी के बात करत रहनी हां हिन्दी पत्रकारिता में भोजपुरिया प्रतिभा के. भोजपुरिया लोग के कमाल ई ह कि कलकत्ता (अब कोलकाता) जइसन खांटी गैर हिन्दी परदेस (प्रदेश) में ई लोग हिन्दी के झंडा बुलंद कइलस. ई त सभे जाने ला कि देश में हिन्दी के पहिलका अखबार उदंत मार्तंड के प्रकाशन सबसे पहिले बंगाली बहुल कोलकाता से शुरू भइल. सीधे कहल जाव त इहे माने के परी कि कोलकाता हिन्दी पत्रकारिता के जनम स्थान ह. ओकर मालिक भले एक जन बंगाली रहले, बाकिर संपादक रहनी युगल किशोर शुक्ल. रहे वाला त उहां के कानपुर के रहनी, बाकिर गैर हिन्दी भाषी इलाका में भोजपुरिया समाज एतना भरल रहे कि उहां के बोली-भाषा भी भोजपुरिये हो गइल रहे.\nबंगाल से दुसरका हिन्दी अखबार 1890 में निकलल रहे- हिन्दी बंगवासी. ओकर मालिक आ संपादक जाति से त बंगाली रहे लोग, बाकिर बंगाली संपादक अमृत लाल चक्रवर्ती गाजीपुर के रहनी, जवन खांटी भोजपुरिया इलाका मानल जाला. कलकत्ता से ओह घरी भा ओकरा बाद जेतना अखबार निकलली सन, ओइमे बालमुकंद गुप्त, विष्णुराव पराड़कर, अंबिका प्रसाद वाजपेयी, लक्ष्मण नारायण जइसन हिन्दीभाषी लोग रहे. एइमे कई जने त भौगोलिक कार्यक्षेत्र भइला के बावजूद कवनो भोजपुरिया से कम ना रहे लोग. पराड़कर जी भलहीं मराठी मूल के रहनी, बाकिर उहां के कोलकाता, बनारस जइसन जगहा पर रहला के कारण अपना बड़हन भोजपुरिया पाठक वर्ग का वजह से कवनो भोजपुरिया से कम ना रहनी. ई लोग ओह समय में कोलकाता के हिन्दी पत्रकारिता के बुनियादी प्रशिक्षण केंद्र रहे लोग, जेकरा से ट्रेनिंग लेके भोजपुरिया माटी के सैकड़न पत्रकार देश भर में फइल गइल लोग. ओही घरी कोलकाता से भारत मित्र के प्रकाशन शुरू भइल रहे. उहो अखबार एही लोगन के ट्रेनी पत्रकार से भरल रहे, जे अपना मूल निवास के कारण खांटी भोजपुरिया रहे लोग.\n1914 में कोलकाता से विश्वमित्र के प्रकाशन शुरू भइल. ओकर संपादक आ मालिक मूलचंद अग्रवाल रहले, बाकिर सगरी संपादकीय काम भोजपुरिया क्षेत्र के पत्रकार लोग के जिम्मे रहे. अगर भोजपुरिया क्षेत्र के नामचीन पत्रकार लोग के नाम गिनावल जाव त ओइमे आचार्य शिवपूजन सहाय, रामदहिन ओझा, मुंशी नवजातिक लाल जइसन कई जने पत्रकार लोग के नाम आई. शिवपूजन सहाय बक्सर के रहे वाला रहनी त बलिया के रहे वाला रामदहिन ओझा रहनी. रामदहिन ओझा जी बांग्ला के मशहूर अखबार- युगांतर के हिन्दी संस्करण के शुरुआत कोलकाता से कइले रहनी. रामकृष्ण मिशन, बेलूर मठ से निराला के संपादन में भी एगो अखबार निकलल रहे. मुंशी नवजातिक लाल (बलिया) आ शिवपूजन सहाय (बक्सर) के यारी अबही ले लोग इयाद करेला. पत्रकारिता पर कई गो किताबन के रचयिता पद्मश्री कृष्ण बिहारी मिश्र एह दूनो के इयारगही पर एगो किस्सा सुनाई ले. जब मुंशी जी के निधन हो गइल त शिवपूजन सहाय जी मुंशी जी के घरे गइनी. उहां के उनका विधवा से कहनी कि कवनो जरूरत होखे त खुल के बतइह. एह से कि हमनी दू जान भले रहनी हां सन, बाकिर एक देह अइसन संबंध रहल हा. तब मुंशी जी के जनाना कहली कि अउरी तकलीफ त झेला जाई, बाकिर छाती पर पहाड़ नियर ई दूगो बेटी बाड़ी सन. एकनिये के बियाह के चिंता बा. तब शिवपूजन सहाय अपना बेटा-भतीजा के बतावत कहनी कि रउरा कहीं त दूनो के हम अपना घरे ले जायेब. उहां के अइसन करबो कइनी.\nकलकत्ता से हिन्दी में कई गो पत्र-पत्रिका निकलली सन, जवना के मालिक बंगाली रहे लोग, बाकिर अखबार हिन्दीभाषी लोग निकाले आ एइमे बेसी लोग भोजपुरी पट्टी के ही रहे. राजाराम मोहन राय हिन्दी बंगदूत निकलले त श्याम सुंदर सेन समाचार सुधा वर्षण के प्रकाशन शुरू कइले. अबे कोलकाता से भारत मित्र, विश्वमित्र, सन्मार्ग, छपते-छपते, जनसत्ता, प्रभात खबर आ राजस्थान पत्रिका के संस्करण निकल रहल बा. पहिले के ज्यादातर हिन्दी पत्र त अब बंद गो गइल बाड़ी सन.\nकोलकाता के हिन्दी पत्रकारिता के जनक मानल जाव त नवजागरण के पत्रकारिता के स्थल बनारस के कहल जा सकेला. बनारस में भी हिन्दी पत्रकारिता के स्वर्णिम इतिहास रहल बा. बनारस से आजादी के लड़ाई के समय रणभेरी के प्रकाशन शुरू भइल. ओही के आसपास आज के प्रकाशन शुरू भइल रहे. दूनो अखबार पर ओह बेरा के अंगरेजी सल्तनत प्रतिबंध लगा दिहले रहे. एह दूनों के प्रकाशन में जवन नामचीन पत्रकार लोगन के नाम आवेला, ओइमें विष्णुराव पराड़कर, रामचंद्र वर्मा, दुर्गा प्रसाद खत्री, दिनेश दत्त झा और उमाशंकर जइसन लोग शामिल रहे. ओकरा बाद त हिन्दी पत्र-पत्रिका के तांता बनारस में लाग गइल. रणहंता, चंद्रिका, शंखनाद, चिंगारी, तूफान जइसन पत्र के प्रकाशन बनारस से शुरू भइल. आजादी के समय जवन-जवन अखबारन पर प्रतिबंध लागल रहे, ई जुझारू पत्रकार लोग ओकर चुप्पे प्रकाशन भी करे.\nसांच कहल जाव त 19 वीं सदी में हिन्दी पत्रकारिता के बड़हन केंद्र बनारस बन गइल रहे. ‘बनारस’ काशी से निकले वाला पहिला साप्ताहिक रहे. 1872 तक एकर प्रकाशन जारी रहे. द रिकार्डर आउर सुधाकर के शुरुआतो इहां से भइल. भारतेंदु हरिश्चंद्र के पत्रकारिता में प्रवेश 1867 में भइल. औरत लोग खातिर बोलबोधिनी आ साहित्यिक पत्रकारिता सरस्वती के प्रकाशन भी काशी शुरू भइल. आचार्य महावीर प्रसाद द्विवेदी जी सरस्वती के संपादन कइनी. श्याम सुंदर दास के अगुवाई में एगो संपादन मंडल बनल रहे. शिवपूजन सहाय जी जागरण पाक्षिक के शुरुआत कइले रहनी. 1934 में प्रेमचंद जी काशी से हंस के प्रकाशन शुरू कइनी. छाया पथ आ कमला अइसन पत्रिका के भी शुरुआत काशी से भइल. पराड़कर जी कमला के संपादक रहनी.\nहिन्दी दैनिक भारत जीवन के प्रकाशन 1914 में शुरू भइल. 1920 में आज के प्रकाशन शुरू भइल. बाबू शिव प्रसाद गुप्त जी अपना करीबी बाल गंगाधर तिलक से सलाह के बाद एकर प्रकाश शुरू कइनी. पंडित गंगाशंकर मिश्र के संपादन में सन्मार्ग के प्रकाशन 1946 में शुरू भइल, जवना के प्रकाशन आज कोलकाता समेत कई शहरन से भी हो रहल बा. बनारस, हलचल के अलावा गांडीव के प्रकाशन 1950 में शुरू भइल. जनमुख, भारत दूत, काशी वार्ता नाम से सांध्य अखबार भी काशी से निकले लागल. 1972 में जनवार्ता भी शुरू भइल. कई गो भोजपुरी इलाका के लेखक लोग तैयार भइल. चतुरी चाचा के व्यंग्य कालम आजो लोग के जुबान पर बा. अब त दैनिक जागरण, अमर उजाला, हिन्दुस्तान, राष्ट्रीय सहारा, जनसंदेश जइसन राष्ट्रीय स्तर के अखबारो काशी से निकल रहल बाड़े सन.\nकोलकाता में हिन्दी अखबार के प्रकाशन भलहीं पहिले शुरू भइल, बाकिर बाद में एकर विकास-विस्तार बनारस में बेसी भइल. लेखक, संपादक के संगे अखबार के निचला पद पर काम करे वाला तमाम लोग भोजपुरी अंचल के रहे आ अबहूं बा. बलिया जइसन भोजपुरी इलाका से निकलल हरिवंश बड़ पत्रकार भइले. अबे ऊ राज्यसभा के उपसभापति बाड़े, बाकिर उनकर पहचान पत्रकार के रूप में बेसी बा. कृपाशंकर चौबे बलिया के हवें. काफी समय तक ऊ कोलकाता में पत्रकारिता कइले. अबे ऊ महात्मा गांधी अंतरराष्ट्रीय हिन्दी विश्वविद्यालय, वर्धा में प्रोफेसर बाड़े. एह से ई कहल जा सकेला कि भोजपुरिया लोग के बिना हिन्दी पत्रकारिता के पांव टिकावल मुश्किल बा. (ओमप्रकाश अश्क वरिष्ठ पत्रकार हैं. यह उनके निजी विचार हैं.)


टटका खबर (बियफे, 13 अगस्त 2015, बलिया-छपरा) – टटका खबर\nकाल्हु लोकसभा में कांग्रेस के सांसद अतना तिलमिला गइले कि सोनिया तक ले सदन का वेल में आ गइली. हो हल्ला का बीच कवनो सांसद सोनिया पर कुछ कमेंट कर दिहलसि जवना से सोनिया गाँधी तिलमिला गइली आ अपना गोल के सांसदन संगे वेल में उतर गइली. एह तरह के बेजा हरकत अमूमन बड़का नेता ना करस बाकिर देश के फजीहत करे वाली कांग्रेस अब आपने फजीहत होखत देख आपन आपा नइखे सम्हार पावत. कुछ दिन पहिले राहुल गाँधी पुछले रहलें कि सुषमा स्वराज बतावस कि ललित मोदी के सहायता करे का बदले उनका कतना रुपिया मिलल. बुध का दिने सदन में आपन बात कहत सुषमा पलटवार करत कहली कि राहुल त हमेशा दू दू महीना खातिर छुट्टी पर जात रहेलें. अगिला बेर जब जासु त अपना खानदान के इतिहास पढ़सु आ पता लगावसु कि एंडरसन आ क्वात्रोच्ची के भगावे का बदले राजीव गाँधी के कतना मिलल रहुवे. सुषमा के पलटवार से कांंग्रेसी छनछना गइल बाड़ें.\nकांग्रेस के तमाम विरोध का बावजूद मोदी सरकार का तरफ से साफ कर दीहल गइल कि कवनो मंत्री बिना दोष के इस्तीफा ना दीहें. मोदी सरकार के कहना बा कि सुषमा त महज बहाना बाड़ी, कांग्रेस के मकसद असल में जीसटी आ देश के विकास रोके के बा. चारो ओर कांग्रेस के थूथू होखत बा बाकिर सत्ता से फेंकइला से बेचैनी में आइल कांग्रेस के ई सब लउकत नइखे.\nबिहार विधानसभा चुनाव का चलते राज्य में अफसरान के तबादला के दौर जारी बा. काल्हु बुध का दिने करीब 160 गो बड़का अफसरान के तबादला क दीहल गइल.\nमंगल का दिन चल के बुध का दिने फेरू रद्द हो गइल मुंबई जाए वालि पवन एक्सप्रेस. रेलवे के कहना बा कि अबहीं कुछ दिन ले एह तरह के दिक्कत आवत रही.\nसारण जिला के मांझी प्रखंड के बलोखड़ा गांव में बुध का दिने पहिला बेर बिजली आइल. एह खातिर मंत्री रहल विधायक गौतम सिंह फीता काट के ट्रांसफार्मर के उद्घाटन कइलन आ कहलन कि अतना बरीस बीतला का बाद पहिले बेर एह गाँव में बिजली आइल बा त बिहार सरकार का चलते.\nछपरा-पटना मेन रोड पर डोरीगंज का लगे बुध का दिने कांवरिया ले के लवटत एगो पिकअप वैन आ भारत गैस टंकीवाहन से हो गइल जवना चलते करीब डेढ़ दर्जन कांवरिया घवाहिल हो गइलें. चार जने के हालत खराब देख पटना रेफर क दिआइल बा. अइसने एगो दोसर घटना में गोपालगंज लवटत मिनी बस एगो ट्रक से टकरा गइल आ तीन गो कांवरियन के मौत ठाँवे पर हो गइल. घटना घाटी में एगो टेढ़ मोड़ पर भइल बा.\nगोपालगंज जिला के उचकागांव थाना के संत मोड़ से एगो नवही के लाश बुध के साँझे मिलल बा. लागत बा ओकर हत्या कइल गइल बा. लाश के पहचान बरारी जगदीश गाँव के एगो आदमी का रूप में भइल बा.\nगोपालगंज के मठिया गांव के मेहरारू बुध का दिने शराब दुकान का खिलाफ सड़क पर उतर अइली. एह लोग के नाराजगी सोमार का दिने जहरीला शराब पियला का चलते भगवानपुर गांव के भिखारी नट के मौत का चलते रहुवे.\nसिवान जिला के दरौंदा इलाका के हड़सर गाँव से पाँच बरीस के एगो लड़िका मंगल का दिन से गायब बा. पुलिस के जानकारी दे दीहल गइल बा बाकिर अबले ओकर पता नइखे चलल.\nसिवान जिला के सिसवन प्रखंड के बखरी आ पुरुषोतम मुड़ा गाव में मंगल के सँझिया विधायक कविता सिंह मुख्यमंत्री ग्राम संपर्क योजना मे बने जात दू गो सड़कन के शिलान्यास कइली.\nराकांपा बिहार में तीन सीट मिलला से नाराज हो के महागठबन्हन से अलगा होखे के धमकि दिहले बावे. तारिक अनवर कहलन कि एह बारे में फैसला करे खातिर गोल के नेता लोग के बइठक बोलावल गइल बा. कहलन कि उनकर गोल एह हालत में अकेले लड़े के फैसलो कर सकेले. जान जाईं कि जदयू आ राजद एक एक सौ सीट से आ कांग्रेस के चालीस सीट से लड़े के बात तय भइल बा.\nबिहार के नयका बहाल भइल राज्यपाल रामनाथ कोविंद आजु पटना पहुँचे वाला बाड़न. 16 अगस्त के उनकर किरिया धराई समारोह होखे वाला बा. उनुका के किरिय धरावे के काम पटना उच्च न्यायालय के मुख्य न्यायाधीश करीहें.\nगाजियाबाद में बिकात मदर डेयरी के दूध में डिटरजेंट मिलला का बाद कंपनी का खिलाफ कानूनी कार्रवाई करे के इजाजत मांगल गइल बा. दूध के जाँच कोलकाता के सेंट्रल लेबोरेट्री में करावल गइल त ई रिपोर्ट मिलल.\nजौनपुर के शिवपुर बाईपास पर मंगल देर रात एगो बस सड़क पर खड़ा ट्रक से जा टकराइल. एह हादसा में चार जने के मौत ठाँवे पर हो गइल आ आधा दर्जन से अधिका लोग के अस्पताल में भरती करावल गइल बा. बस विंध्याचल से पूजा अर्चना कर के लवटत श्रद्धालुअन के ले के जलालपुर लवटत रहुवे.\nमऊ में होखत एगो कार्यक्रम में चहुँपल लोकदल नेता अजीत सिंह कहलन कि एह इलाका के तेज विकास खातिर पूर्वांचल राज्य बनावल जरूरी बा. मोदी आ मुलायम दुनू जने के निशाना पर रखलन अजीत सिंह अपना भाषण में.\nविधायक रहल भाजपा नेता रामएकबाल सिंह के पेट्रोल पंप लूटे वाला दू गो बदमाशन के पुलिस ध लिहले बिया बाकिर ओकनी के सरगना बक्सर जिला के संदीप अबहुओं पकड़ से बाहर बा.\nबलिया के गड़वार इलाका के थुम्हा उत्तम गाँव के सुदामा के साँप कटला का बाद ढेर देल ले लोग झाड़ फूंक करावल आ जब हालत खराब होखे लागल त अस्पताल खातिर धावल. अस्पतालो में झाड़ फूँक जारी रहल बाकिर साँप काटे के काट वाली दवाई ना मिलला से ओकर मौत हो गइल. साँप कटला के झाड़फूंक करे वाला का खिलाफ ना त कवनो केस दर्ज भइल ना ही कवनो बवाल. बाकिर अस्पताल के डाक्टरन का खिलाफ लोग जम के बवाल कइल. केसो दर्ज करावल गइल बा आ अब सरकार जिला अस्पताल के प्रभारी डाक्टर आ स्टोर कीपर के हटा दिहले बिया.\nचंदौली जिला के चकिया इलाका के सिकंदरपुर गाँव के एगो नवही मछरी मारे खातिर नदी किनारे गइल रहुवे जहवाँ ओकरा के घड़ियाल खींच ले गउवे. बाद में बुध का भोरे ओकर नोचल चोथल लाश मिलल.\nइलाहाबाद मुगलसराय पैसेंजर में टिकट चेक करे चहुँपल टीटीई के कांवरियन से बकझक हो गइल आ एही बीच कवनो उनका के धक्का मार के नीचे गिरा दिहलसि. ई देख के संगे चलत आरपीएफ के सिपाही ओहिजा से भाग चलले. बाद में घवाहिल टीटीई के रेलवे के अस्पताल में भरती करावल गइल.\nलखनऊ केजीएमसी के ट्रामा सेंटर में लिफ्ट फँसला का चलते ओहमें ले जाइल जात एगो मरीज के मौत हो गइल. करीब तीन घंटा के मशक्कत का बाद लिफ्ट के दरवाजा काट के ओहमें से मरीज आ ओकरा संगे जात डाक्टर आ कर्मचारियन के निकालल गइल.\nसब्जी, फल आ अनाज सस्ता भइला का चलते जुलाई महीना के खुदरा मँहगाई दर में रिकॉर्ड कमी भइल बा आ ई 3.78 फीसदी हो गइल बा. पर साल जुलाई में ई 7.39 रहुवे. एह साल जूनो में ई 5.4प पर रहुवे. उपभोक्‍ता सूचकांक पर तय होखेवाला मंहगाई दर जुलाई में कम हो के 2.15 हो गइल जबकि एही जून में ई 5.48 रहुवे. एह दौरान औद्योगिक उत्‍पादन में पिछला चार महीना में 3.8 फीसदी बढ़ल बा.\nचीन के तियानचिन शहर में काल्ह रात एगो गोदाम में धमाका भइला का बाद 17 जने के मौत हो गइल बा आ चार सौ से बेसी लोग घवाहिल हो गइल बा. धमाका कइसे भइल एह बारे में अबहीं कुछ बतावल नइखे गइल.\nश्रीलंका संगे तीन टेस्ट मैचन के सीरिज के पहिला मैच में दुसरका दिने भारत2विकेट पर 128 रन से आगे खेलल शुरु करी. काल्हु आर अश्विन के शानदार स्पिन गेंदबाजी का बदौलत श्रीलंका के पहिला पारी 183 रन पर समेटा गइल. अश्विन 46 रन देके6गो खिलाड़ी आउट कइलन.\nभारत की ग्रेंडमास्टर तानिया सचदेव के एशियाई कोंटिनेंटल महिला रेपिड शतरंज चेम्पियनशिप में रजत पदक मिलल बा. ई प्रतियोगिता सउदी अरब अमिरात के अल-अमीन में करावल गइल रहे.\nदेवघर में पिछला सोमार का दिने भइल हादसा का बाद अब बाबाधाम मंदिर में श्रावणी मेला के दौरान विशेष दर्शन पर रोक लगा दीहल गइल बा. नगर निगम क्षेत्र में वाहनन से वसूलाए वाला शुल्को पर रोक लगा दीहल गइल बा.\nएह साल भारत आ पाकिस्तान के बीच सीमा पर मिठाईयन के लेनदेन ना होखी. बीएसएफ तय कइले बावे कि ना त मिठाई भेजी ना ओने से आइल मिठाई सकारी.


टटका खबर – Page2– टटका खबर\nलइकाईं में एगो किस्सा सुनत रहीं जा कि एगो रहे सेमर, तवना में रहे तीन गो काँट. दू गो टूटले टाटल, एगो रहबे ना कइल. जवन रहबे ना कइल तवना में रहल तीन गो गड़हा. दू गो सूखले साखल, एगो में पानिए ना रहे. जवना में पानिए ना रहे तवना में रहलें तीन गो कोहार.\nकेन्‍द्र सरकार का तरफ से आजु कैबिनेट फैसला कइलसि कि गँवई इलाकन के बदलाव ले आ के ओहिजा के आर्थिक-सामाजिक रूप से विकसित कइल जाव. एह काम ला बनावल श्‍यामा प्रसाद मुखर्जी ग्रामीण शहरी मिशन नाम के योजना ला पांच हजार करोड़ रुपिया से अधिका के मंजूरी दीहल गइल बा. एह बात के जानकारी संचार


झलक के सेट पर आपन जनमदिन मनइहें रवि किशन – Anjoria\nसिनेमा भोजपुरी के सदाबहार सुपर स्टार रवि किशन अबकी आपन जनमदिन “झलक दिखला जा” के सेटे पर मनइहें. शूटिंग में व्यस्तता का चलते ऊ आपन जनमदिन पार्टी अबकी तीन दिन ला टाल दिहले बाड़न.\nरवि किशन हर साल १७ जुलाई के आपन जनमदिन धूमधाम से मनावेलें. एहु साल जनमदिन पार्टी के उनकर तइयारी जोरदार रहुवे बाकिर अगिले दिन “झलक दिखला जा” के शूटिंग रहला का चलते ऊ आपन जनमदिन पार्टी अब शनिचर का दिने मनइहें. एने “झलक दिखला जा” के सेटे पर रविकिशन के जनमदिन औपचारिक रूप से मनावल जात बा.\nरवि किशन के कहना बा कि “झलक दिखला जा” एगो रोमांचक मोड़ पर पहुच गइल बा आ प्रतियोगिता बहुते कठिन होत जात बा. अइसन में ऊ कवनो रिस्क लिहल ना चाहत रहलें.\nस्मृति सिन्हा डेग बढ़वले जात बाड़ी


टटका खबर, सोमार, १९ अप्रैल – Anjoria\nटटका खबर, सोमार, १९ अप्रैल\nअप्रैल 19, 2010 news in bhojpuri, टटका खबर\nथरुर से इस्तीफा ले लिहल गइल\nअपना हैसियत आ प्रभाव के गलत इस्तेमाल से कोच्ची टीम खातिर सुनन्दा पुष्कर के सत्तर करोड़ रुपिया के हिस्सेदारी फोकटे मे दिआवल महँग पड़ गइल शशि थरुर के. काल्हु सुनन्दा ओह सत्तर करोड़ के इक्विटी छोड़ दिहली तबो थरुर पर लागल ग्रहण ना टलल. सरकार का लगे उनका हस्तक्षेप के पुख्ता जानकारि रहुवे आ उनकर सफाई कवनो काम ना आइल. मजबूरी में थरुर के इस्तीफा देबे के पड़ल आ मंत्रिमण्डल से उनकर विदाई हो गइल.\nमुख्तार अंसारी आ उनका भाई से भगवान बचावस\nसपा नेता शिवपाल सिंह यादव काल्हु कहलें कि मुख्तार भाईयन से भगवान बचावस. अटकल लागत रहुवे कि ऊ लोग अब सपा में वापिस हो जाई बाकिर सपा तइयार नइखे बुझात. अब मुख्तार से जुड़ल लोगन पर प्रशासन के गाज गिरल शुरु हो गइल बा. काल्हु मऊ जेल में बन्दी अपराधियन से मिले वाला लोग के जम के तलाशी भइल. चार गो मुलाकातियन के गिरफ्तार कर लिहल गइल आ एक दर्जन मोटरसाइकिल चालान कर दिहल गइल. ई लोग आजमगढ़ से आइल रहुवे.\nगैर कानूनी कब्जा करे वाला से प्रशासन के समझौता\nबनारस के महगाँव में ग्राम सामज के जमीन पर कब्जा कर के आपन मकान बनवा लेबे वाला से प्रशासन समझौता करे के मजबूर हो गइल. मकान गिरावे चहुँपल टीम घंटो किचकिच कइलस बाकिर उपर से आइल एके फोन ओह लोग के हेकड़ी भुलवा दिहलस आ ऊ लोग ओह आदमी से समझौता कर के वापिस लवटि गइलें, कहल जात बा कि ऊ आदमी ओतने जमीन ग्राम समाज के दे दी. ई त उहे भइल कि बलात्कारी के सजा ना दे के ओकरा साथे ओह लड़की के बिआह करा दिहल जाव.\nमायावती का खिलाफ सीबीआई का लगे सुबूत होखे के दावा\nसीबीआई सुप्रीम कोर्ट से कहले बा कि ओकरा लगे पर्याप्त सुबूत बा जवना से मायावती का खिलाफ आमदनी से बेसी के संपत्ति होखे के मुकदमा चलावल जा सकेला. कहलस कि साबित हो सकेला कि मायावती का लगे नाजायज संपत्ति बा. साल २००३ में मायावति का लगे एक करोड़ के संपत्ति रहुवे जवन साल २००७ में बढ़ के पचास करोड़ हो गइल.\nसोनिया मनमोहन के जोड़ी से जनता के कमर टूट रहल बा\n२१ अप्रेल का दिने दिल्ली में दस लाख के भीड़ जुटावे के योजना बनवले भाजपा आपन कुछ नारा जारी कइले बिया जवना में से एगो में कहल गइल बा सोनिया मनमोहन की ये जोड़ी. आम आदमी की कमर तोड़ी. दोसर नारा बा डिब्बा कनस्तर खाली है परेशान घरवाली है. प्रदर्शन करे वाला लोग ३० गो रेलगाड़ी, छह हजार बस, आ चार हजार गाड़ी से दिल्ली चहुँपी लोग. वामदल आ सपा २७ अप्रैल के भारत बन्द के एलान कइले बा लोग.\nमनसे मानसिकता के शिकार भइल आस्ट्रेलिया\nआस्ट्रेलिया में एगो संस्थान के हवाले से कहल गइल बा कि जवना रफ्तार से भारत आ चीन के लोग आस्ट्रेलिया आ रहल बा ओहसे पन्द्रह साल के भीतर प्रवासी समुदाय बहुमत में हो जाई. एह रिपोर्ट का बाद ओहिजा भारतियन पर होखे वाला हमला अउरी बढ़ जाये के अनेसा बा.\nमगध विश्वविद्यालय कुलपति का नियुक्ति पर विवाद\nबिहार के राज्यपाल विश्वविद्यालयन के कुलाधिपति हउवन आ कुलतियन के नियुक्ति ओहिजे से होखेला. यूजीसी के तरीका ह कि एगो समिति बने जवना में कुलाधिपति, राज्य सरकार आ यूजीसी के प्रतिनिधि शामिल होखस आ पैनल बनावस कि केकरा के कुलपति बनावल जाव. बाकिर बिहार में शायदे कबो एह तरीका के पालन होखेला. मगध विश्विद्यालय का कुलपति का रुप में एगो विवादास्पद आदमी के नियुक्ति पर बुद्धिजीवी आ सरकार आपन आपत्ति दर्ज करवले बा.\nजुर्माना लगावे वाला पर कोर्ट जुर्माना लगवलस\nएगो आदमी गलती से पासपोर्ट आवेदन में अपना बेटा के जन्म स्थान दोसरा जगह लिख दिहले रहुवे जवना पर पासपोर्ट अथारिटी ओकरा पर जुर्माना ठोक दिहलस. ऊ आदमी दिल्ली हाईकोर्ट चल गइल जहवाँ फैसला भइल कि ऊ गलत जानकारी जानबूझ के ना दिहल गइल रहे से ओकरा पर लगावल जुर्माना गलत बा. पासपोर्ट अथारिटी ऊ जुर्माना लवटा देव आ तीन हजार रुपिया जुर्माना ओकरा ऊपर से देव.\nमुंबई हमला के फैसला ३ मई के\nमुंबई हमला में शामिल एगो पाकिस्तानी अजमल आमिर कसाब आ दू गो हिन्दुस्तानियन का खिलाफ कोर्ट के फैसला ३ मई के आवे वाला बा. एक साल से बन्द कसाब पर सरकार अबले करीब ३३ करोड़ रुपिया खर्च कर चुकल बिया. ओकरा के अइसनका जेल में राखल बा जवना पर बम से हमला ना हो सके. ओह सेल के एगो सुरंग से अदालत से जोड़ल बा जहवाँ ओकरा मामिला के सुनवाई होखेला.\nआईपीएल के दुनू सेमीफाइनल अब मुंबई में होखी\nबेंगलुरु में भइल बम धमाका का बाद फैसला कइल गइल बा कि दुनु सेमी फाइनल, तीसरका जगहा खातिर मैच आ फाइनल अब मुंबई में करावल जाई. पहिले सेमीफाइनल वाला मैच बेंगलरुर में होखेवाला रहुवे. काल्हु का मैच में डेक्कन चार्जर्स दिल्ली डेयर डेविल्स के हरा के सेमीफाइनल में चहुँप गइल. दिल्ली के सफर खतम हो गइल. दोसरा मैच में चेन्नई सुपर किंग्स हारत हारत जीत गइल आ तीसरका बेर सेमीफाइनल में चहुँप गइल.


सवारियन के दूहे में लागल बिया रेल – टटका खबर\nसवारियन के दूहे में लागल बिया रेल\nएक त आरक्षण ला मारा मारी, तत्काल आरक्षण पर अधिका भाड़ा समेत रेल कई तरह से अपना सवारियन के दूहेले. हर बोगी में चार गो बर्थ आरएसी कोटा के रहेला जवना पर अबहीं ले एक बर्थ पर दू आदमी के आरएसी मिलत रहुवे. अब रेलवे भाड़ा त ओतने ली बाकिर एक सीट पर अब तीन सवारियन के आरएसी आरक्षण दिहल करी. कहल जात बा कि एह फैसला से हर रेलगाड़ी पर डेढ़ लाख रुपिया के अधिका आमदनी मिलल करी.\nदेखत जाईं कि रेलवे कहिया रिजर्व डिब्बा में खड़ा होखे के अनुमति दे के ओकर चार्ज लिहल शुरू करत बिया. कह दी कि अधिका भीड़ में अधिका से अधिका लोग के सुविधा देबे खातिर अइसन फैसला कइल गइल.\nTags: रेल आरक्षण\nरेल आरक्षण : मिले मियाँ के माँड़ ना, बिरयानी के फरमाइश


प्रगतिशीलता इहे होला का ? – भोजपुरी साहित्य सरिता\nभाषा सब अइसन भोजपुरी साहित्य में बेसी कविते लिखल जा रहल बा. दोसर-दोसर विधा में लिखे वाला लोग में शायदे केहू अइसन होई, जे कविता ना लिखत होई. एही से कविता के जरिये भोजपुरी में साहित्य लेखन के दशा-दिशा, प्रवृति-प्रकृति के जानल-समझल जा सकत बा. साहित्य आ साहित्य के शक्ति के बारे में एगो श्लोक भरतमुनि कहले बाड़े –\nनरत्वं दुर्लभं लोके विद्वत्वं तत्र दुर्लभम्.\nकवित्वं दुर्लभं तत्र शक्तित्वं तत्र दुर्लभाः\nकविता आ काव्य शक्ति के जे हाल होखे भोजपुरी में कवि आ लेखक के भरमार बा. एही भरमार से भोजपुरी लेखन के प्रवृति आ धारा भरमाए लागल बा. हम अपना बात के फरिआवे खातिर भोजपुरी के प्रसिद्ध आलोचक-समीक्षक महेश्वराचार्य के कथन दोहरावे के चाहत बानी. उहाँ का अपना समीक्षात्मक पुस्तक ‘त्रिपुटी’ के भूमिका में लिखले रहीं – ”सत् साहित्य भा स्थायी साहित्य के सृजन कम हो रहल बा. अधिका हो रहल बा मनोरंजन के सृजन. श्रोता भा पाठकन के रूचि बदल गइल बा. लेखक भा कवि अपना श्रोता भा पाठकन के खुश करेवाला चीज लिख रहल बाड़ें. परंपरा के कठोरतम सीमा के तूर के युग प्रगतिशीलता ले आवे के फेरा में पड़ गइल बा. शुकदेव के अभेद ज्ञानो, एह प्रगतिशीलता से मात खा रहल बा. “\nअसल में प्रगतिशीलता के नाम पर बहुत चालबाजी आ खेल होत रहल बा. प्रगतिशीलता त सतत चले वाली प्रक्रिया हऽ. एकर बिस्तार लमहर बा, बाकिर प्रगतिवाद आ जनवाद के नाम पर एकरा के संकुचित करे के काम चलत रहल बा. दुनिया में हो रहल हर तरह के परिवर्तन के समेटत स्वीकारत आगे बढ़त रहे के प्रेरित करे वाली विशेषता हवे प्रगतिशीलता. प्रगतिवाद के दायरा संकुचित बा. प्रगतिवाद मार्क्सवाद के कोख से ऊपजल आ वामपंथी विचारधारा से प्रतिबद्ध होके रूढ़ हो गइल.\nरचना भा रचनाशीलता का वैचारिक उहो निखालिस एगो राजनैतिक विचारधारा से प्रतिबद्ध कइल, ओकरा के सीमित दायरा में बान्हल कहाई. जइसे कवनो नदी आ झरना के पानी के खास उद्देश्य से घेरि के नहर भा डैम में राख दिआय. एह वैचारिक प्रतिबद्धता के बारे में बड़ा सटीक ढंग से, अपना काव्य संग्रह ‘केतना बेर’ में पी. चन्द्र विनोद जी भूमिका का जरिये बतवले बानी कि रचनाकार का वैचारिक प्रतिबद्धता से तटस्थ आ मुक्त रहे के चाहीं-\n”कवनो खास खूँटा में बन्हा के जे रचना होइ्र त रचनाकार के व्यक्तिगत आवेश आ संवेदना धूमिल पड़ जाई. कवनो प्रतिबद्धता के हर बिन्दु, ओह से प्रतिबद्ध हर आदमी के पूरा-पूरी व्यक्तिगत हो पाई, ई जरूरी नइखे. भीतर के आवेग के बिना, कलम के जबरी बोकराती बनावल, शुद्ध सर्जना खातिर अस्वभाविक बा. ई एक तरह से मुँह में अंगुरी डाल के बोलवावल होई. “\nएने भोजपुरियो में प्रतिबद्धता के पिटल-पिटाइल परिपाटी पनप रहल बा. अपना के प्रगतिवादी-जनवादी ‘कवि’-‘लेखक’, ‘आलोचक’ कहवावे-गिनवावे के प्रवृति बढ़ रहल बा. एही होड़ में सत्-साहित्य आ शास्वत साहित्य के हेठी आ नजरअंदाज कइल जा रहल बा, नीचा देखावल जा रहल बा. ई वैचारिकता दलगत आधार पर काम कर रहल बा. ई प्रतिबद्धता आदमी-आदमी के बराबरी के काम में अबले सफल त नइखे हो सकल, उलटे भेद बढ़ा देले बा, दूरी पैदा कर देले बा, कई तरह के विवाद पैदा कइले बा. भोजपुरी साहित्य के कवि-कथाकार आलोचक बरमेश्वर सिंह जी अपना कविता संग्रह ‘अथ लुकाठी कथा’ के अपना कथन में एह प्रतिबद्धता के खबर लेले ”हमरा समझ से फैशनेबुल प्रतिबद्ध भइल, प्रगतिशील साहित्यिक मूल्यन के अपमान कइल बा. आज काल पार्टीबद्ध होके अपना आप के प्रतिबद्ध घोषित कइला से मिले वाली सुविधा के खूब दुरूपयोग हो रहल बा. “ एह बात के अउर फरिया के उहाँ का अपना कविता संग्रह ‘गीत-अगीत’ के अपना भूमिका में बतवले बानी – “ दरअसल, ई कुल्हि खेल अपना के प्रगतिशील साबित करे के फेरा में फँसल आलोचक करि रहल बाड़ें. अजब तमाशा बा. ई प्रगतिशीलतो आज एगो मुखौटा होके रहि गइल बा. बाकिर, ई रीढ़ तब स्वस्थ रही, जब सोच सकरात्मक रही, तबे कथनी-करनी में साम्य रही. अब सकारात्मक सोच के पैमाना ई बा कि ऊ मानवीय मूल्यन खातिर कतना चिंतित आ प्रयत्नशील बा. बाकिर आज के ढेर प्रगतिशीलन के मुखौटा के पीछे छिपल चेहरा पाक साफ नइखे.“\nबरमेश्वर जी के कथन आज के भोजपुरी लेखन में प्रगतिशीलता के दशा बतावत बा. बरमेश्वर जी समकालीनता के नाम पर तात्कालिकता का चलन पर अंगुरी उठवले बानी आ सही उठवले बानी. प्रगतिशीलता आ समकालीनता के गतिवाद-जनवाद आ तत्कालीनता के घेरा में बंद कइल साहित्य के सत् शाश्वत आ मानवीय सहजता से दूरं कइल बा. प्रगतिवाद आ जनवाद के पैरोकार लोग सामाजिक परिवर्तन भा क्रांति खातिर साहित्य में खाली भौतिक जन के बात कर रहल बा; ओह जन का मन के महत्व नइखे देत, ओकरा मन के खेयाल नइखे करत. जनवादी साहित्यकार-आलोचक का एह बात के धेयान नइखे कि आदमी के आदमी से रिश्ता-नाता, मूल्य के पहचान, चाहे मानसिक तनाव से मुक्ति मने से हो सकेला. ओकरा ई नइखे बुझात चाहे ऊ बुझे के नइखे चाहत कि खाली आर्थिके आजादी आ खयाली क्रांति से आदमी के भलाई नइखे, सहृदयता आ सह-अनुभूतियो जरूरी बा. ऊ विमर्श संवेदनशीलता जरूरी बा, जवन आदमी के आदमी से जोड़ेला. मुक्त छन्द के युगबोधी कविता संग्रह ‘आगे-आगे’ के संपादक आ दर्शन शास्त्र के विद्वान साहित्यकार डॉ रिपुसूदन श्रीवास्तव अपना भूमिका में साहित्य में जन के साथ मन के ऊपर बल देने बानी. जन आ मन के संगम स्थल पर रचल जाए वाला साहित्य सोगहग साहित्य हो सकत बा. उहाँ के कहनाम बा- ”एने कुछ दिन से कहल जा रहल बा, जे जवन कुछ ‘जनवादी’ बा, ऊहे साहित्य ह, बकिया सब कुछ कूड़ा-करकट ह, ऐय्यासी ह. ‘जनवादी साहित्य’ के मथेला के नीचे जे कुछ आवेला ओकर सम्बन्ध आदमी के सामाजिक आर्थिक परिवेश से बाटे. ‘जनवाद’ आ ‘मनवाद’ एक दोसरा के विरोध में खड़ा बा. हमनी का, ई मानीले जे ‘जन’ के कल्याण ‘मन’ के छोड़ के ना होखें ‘मन’ के मार के केहू खुश कइसे हो सकेला. आदमी के बेहतरी मार्क्सवाद का अलावा दोसरो लोग का सोच आ चिन्ता के विषय रहल बा. कवनो एगो वाद के मान लीहल मानसिक संकीर्णता बतावेला. ‘मनवादी’ साहित्य के कूड़ा-करकट कहल हमरा विचार से राजनीतिक बाध्यता भले होखे, बौद्धिक ईमानदारी ना कहाई. हमनी का सोच से जनवाद आ मनवाद के संधि स्थल पर जवन साहित्य जनमेला, जवन कविता उपजेला ऊ समूचा आदमी के साहित्य होला.“\n‘आगे-आगे’ के कवितन में उपरोक्त बात के खेयाल राखल गइल कि प्रगतिवाद-जनवाद के फेरा में मन के अनदेखी ना हो जाए. प्रगतिवादी-जनवादी कविता पर ई आरोप सही बा कि ऊ जादातर ‘नाराबाजी’ बन के रह जाला. जबकि कविता नारा-बाजी आ लटकाबाजियो ना ह. कविता कवनो सिद्धान्त के पद्यानुवादो ना ह. कविता तन आ मन दुनो दिसाई भोगल अनुभूति के कवनो सत् उद्देश्य से कइल रसगर अभिव्यक्ति हऽ. एह अभिव्यक्ति के तेवर देश-‘काल आ पारिस्थिकी से अनुकूलित होखे के चाहीं. कविता अइसन जोरदार जरिया, गाय के घीव चाहे मधु अइसन, जवना में कड़ुआ से कड़ुआ चीज लपेट के गला के नीचे उतार दिहल जा सकत बा, प्रेम से. कविता अइसन जोरदार हथियार हऽ जे असर के बाद लागेला. लगला के बाद असर ना करे. लोहा वाला हथियार लगला के बाद असर करेला. हमरा समझ से भोजपुरी कविता अपना आदिकाल से लेके आज तक आदमी के आदमी बनवले राखे खातिर जूझ रहल बा आ जन-मन के संगमस्थले पर आकार ग्रहण करत रहल बा. गोरखनाथ, कबीर से शुरू होके लमहर संत परम्परा में पोषित होखत एकर जवन धारा बहल, ऊ कुँवर सिंह के शौर्य के बखान करत देश प्रेम में परिवर्तित भइल आ रघुवीर नारायण जइसन कवियन से परिपुष्ट भइल. आगे उहे प्रकृति-प्रेम आ भाषा प्रेम में आपन सरूप बदलत बढ़त गइल. हीरा डोम रचित अछूत के शिकायत’ से दलित विमर्श शुरू भइल त भिखारी ठाकुर के दलित-शोषित कमजोर समाज के आर्थिक सामाजिक चित्रण पर लोगन के नजर पड़ल.\nआजादी के बाद आम आदमी के टूटत सपना ठगात हालत के चित्रण छायावाद का प्रभाव में शुरू भइल आ मुक्त छंद नवगीत, गजल में व्यक्त होखे लागल सब में आदमी का बेहतरी खातिर संघर्ष के स्वर गूँजल आ बिना कवनो भेद-भाव सबके दुख-तकलीफ आ हर्ष-विषाद के समेट के अभिव्यक्त कइलस. भोजपुरी कविता गोरख-कबीर से लेके आज तक भोजपुरिया संस्कार-संस्कृति आ प्रेम के सोन्ह गंध में पगाइल रहल. एह पोढ़ परम्परा पर अब सवाल उठावल जा रहल बा, एकरा के खाना में बाँटे आ नकारे के प्रयास जारी बा. एह सवाल आ एह नकरला के पीछे राजनीतिक जनवाद के मानल जा सकत बा.\nजनवाद प्रगतिशीलता के नइखे अपनवले, बलुक अपना बाइ प्रोडक्ट के रूप में गुटबाजी, जातिवाद आ वर्गवाद उपजवले बा. प्रगतिवाद आ जनवाद के प्लेटफॉर्म से ऊॅच-नीच, अमीर-गरीब, छुआ-छूत, अंध-विश्वास, नारी आ दलित उत्पीड़न जइसन समस्यन के मोटावे के संकल्प उठवले रहे, आदमी-आदमी के बराबरी के बात करत रहे, ऊ तऽ सफल ना हो पावल, बलुक नया-नया समस्या पैदा भइल, आदमी-आदमी के बीच खाई पैदा होत चल गइल. गोल आ गुट बरियार भइल. परंपरागत रूप से चलत आ रहल भेद-भाव, छूआ-छूत, भय-भूख, उत्पीडन-दलन सहित नाना प्रकार के विसंगतियन के उन्मूलन त नाहिये भइल, ऊ दोसरा रूप में नया-नया तरह के भेद-भाव दुराव, छुआ-छूत, उत्पीड़न-दलन आ प्रतिकार के रूप में सोझा आइल. एकर प्रभाव साहित्यो पर पड़ल, नीक आ बढ़िया सत् आ शास्वत साहित्य के अनदेखी होखे लागल. जातिगत आ वर्गगत आधार पर साहित्य के बढ़िया खराब कहत चर्चा कइल जाए लागल. एसे भोजपुरियो साहित्य के अहित हो रहल बा. एह में जाने-अनजाने भोजपुरिया इतिहास आ संस्कृति के विकृत करके साहित्य में परोसल आ स्थायी-शास्वत रचना के नकारत अपना रचना के श्रेष्ठ बतावल जा रहल बा. साहित्य के शास्वत-प्रवृति पर सवाल उठावल जा रहल बा.\nहम दू-तीन गो उदाहरण देके एह प्रवृति के जानकारी देवे के चाहब. हमनी जानत बानी कि हिमालय जड़ी-बूटी, स्वच्छ हवा-पानी देवे के साथे साधना स्थली के रूप में जानल जाला, भला ऊ साँप जइसन फुफुकार काहे छोड़ी? हिन्द महासागर के पानी खारा होला, ओकरा में लहर उठेला आ ऊ घहराला. रस पीये के चीज ह, आम के रस होखे भा ऊखि के रस होखे. आगन्तुक के अइला पर रस-पानी से स्वागत कइल जाला. अब कवनो कवि हिमालय से फुफुकार छोड़वावे लागे आ सिन्धु से रसधार बहवावे लागे – ‘एक द्वार घेरी ठारऽ हिम कोतवलवा के, तीन द्वार सिंधु रसधारऽ मोरे मितवा’ अउर’ भोरे-भोरे झाँके जहाँ पहली किरनिया से, हिम खोहऽ मारे फुफुकार मोरे मीतवा’ त का कहल जाई? ओह पर से तुर्रा ई कि रघुवीर नारायण\nके बटोहिया ‘गीत’ सुन्दर सुभूमि भइया भारत के देसवा से मोरे प्राण बसे हिमखोहि रे बटोहिया.’ – से अपना रचना के श्रेष्ठ बतावल जा रहल बा.\nजातिगत आधार पर केकरो अवदान के कइसे नकारल जाला, एकर उदाहरण दे रहल बानी. ‘हीरा डोम’ के रचना ‘अछूत के शिकायत’ महावीर प्रसाद द्विवेदी ‘सरस्वती’ जइसन पत्रिका में छपलें. जवना घड़ी सबका ‘सरस्वती’ में जगह ना मिलत रहे. अब एने कहीं-कहीं ई सवाल उठल ह कि एगो ब्राह्मण दलित के रचना काहें छापी? हीरा डोम के दोसर कवनो रचना काहे नइखे उपलब्ध? कहीं द्विवेदिये जी त हीरा डोम के छद्म नाम से ‘आपन रचना’ नइखन न छाप देले. एह प्रकरण में द्विवेदी जी के अवदान के नकारे के क्रम में हीरा डोमो के नकारल जा रहल बा.\nभोजपुरी साहित्य के महानायक बाबू कुँवर सिंह के लेके ‘फेसबुक’ पर सवाल उठल कि भोजपुरी साहित्य के महानायक बाबू कुँवरे सिंह काहे? दोसर केहू काहे ना? अब के बतावे कि कुँवर सिंह बुढ़ापा में तलवारे ना उठवलन, बलुक अंग्रेजन के खदेड़बो कइलन. उनका जुझारू चरित्र से प्रभावित होके पूरा भोजपुरी लोक झूम उठल, गा उठल. पॅवरिया, धोबीअऊ, कहरऊ, फगुआ गीतन में कुँवर के शौर्य गाथा भोजपुरी लोक गवले बा. सैंकड़न फुटकर कविता से लेके खण्डकाव्य आ महाकाव्य के दर्जनो रचना आ नाटक कुँवर चरित्र के ऊपर साहित्यकार लोग रचले बा. ई सब केहू के आदेश पर नइखे नू भइल, स्वतः स्फूर्त्त भइल बा. खाली क्षत्रिय भइला से उनका महानायकत्व के नकारल कहाँ तक उचित बा?\nएही से हम कहत बानी कि प्रगतिशीलता का आड़ में प्रगतिवाद आ जनवाद से भोजपुरी कविता के अहित कइला के कोसिस हो रहल बा. जाति आ वर्ग के आधार पर आ राजनैतिक विचारधारा से प्रभावित हो के साहित्य के आकलन-मूल्यांकन भोजपुरी साहित्य के सोगहग सही रूप पाठक के सोझा नइखे आवे देत आ ओकर व्याख्या-विश्लेषण गलत ढंग से कर रहल बा. साहित्यकार के आत्ममुग्धता आ अपने मुँह मियाँ मिट्ठू ढेर नोकसान पहुँचा रहल बा. हम जे लिखनी, अब तक नइखे लिखाइल. एह से बढ़िया नइखे लिखाइल, जइसन कहनाम सही, सत प्रगतिशील आ शाश्वत के ऊपर परदा डाले के के काम कर रहल बा.\nभोजपुरी कविता के परम्परा बड़ा समृद्ध बा, बाकिर नकरात्मकता के बल से सकारात्मक वस्तुअन के पीछे छोड़ देवे, अलोपित कर देवे के राजनीतिक चकरचाली अहितकर बा. बनावटीपन आ विचार के थोपा-थोपी से कविता अपना मूल जड़ से उखड़ रहल बिया. जीवन-प्रकृति से जुड़ के बिना वैचारिक कथरी ओढ़ले जवन साहित्य रचल गइल बा ओके महत्व दिहल जरूरी बा, आ आगे ओइसनके महत्वपूर्ण रचनाधर्मिता बनल रहे, एह पर बल दिहल जाये के चाहीं. भेदभाव पूर्ण नकारात्मकता दूर होखे के चाही. रचनाकार आ आलोचक दूनो खातिर डॉ. अशोक द्विवेदी के कथन उहें के काव्य संग्रह ‘कुछ आग कुछ राग’ के भूमिका ‘अछरे अछर सबद बनि भाखा….’ के अंश उद्धृत करत आपन बात खतम कइल चाहत बानी – ”एघरी जबकि साहित्य परखे वाला कुछ लोग कविता के ओकरा मूल से काटे पर उतारू बा, ई काम अउर कठिन हो गइल बा. बनावटी, चमत्कारपूर्ण, अतिवैचारिक आ कला से बोझिल कविता, आम आदमी के पल्ले ना परे. प्रेम आ प्रकृति से विलग भइल, मानव प्रकृति से अलग भइल हऽ. प्रत्यक्ष लउकत साँच से आँख फेरल हऽ. प्रेम आ प्रकृति त’ कविता सिरजन’ के मूल आधार रहल हऽ, फेरू अचके ओकरा से परहेज काहे?“ स्पष्ट बात ई बा कि अइसन परहेज नकारात्मक\nप्रवृत्ति के बढ़ावा दे रहल बा. प्रेम आ प्रकृति के नकार के आदमी-आलोचक भा साहित्यकार नैसर्गिक भाव के नकार रहल बा आ साहित्य के मूल्य उद्देश्य – आदमी के आदमी के जोड़ल आ आदमी के आदमी बनवले रखला – से भटक रहल बा. प्रगतिशीलता के आड़ में प्रगतिवाद आ जनवाद के नाम पर आदमी बहुत कुछ भइल चाहे ना, बाकिर आदमीयत से दूर भइल जा रहल बा.\nडॉ ब्रज भूषण मिश्रा\nसाहित्यडॉ ब्रज भूषण मिश्रा\nप्राचीन काल में भोजपुरी बिहार प्रांत के भोजपुर, आरा ,बलिया, छपरा, सीवान, गोपालगंज आ यूपी के...


देश दुनिया खेल व्यापार मनोरंजन के खबर – टटका खबर\n(अतवार, 25 दिसंबर)\nराजस्थान में सरकारी डॉक्टरन के हड़ताल अतवार का दिने पाँचवो दिनजारी रहल.\nहिमाचल प्रदेश के मुख्यमंत्री प्रो़ प्रेम कुमार धूमल केन्द्र सरकार से प्रधानमंत्री रहल अटल बिहारी वाजपेयी खातिर ‘भारत रत्न’ के उपाधि से अलंकृत करे के मांग कइलन.\nलोकपाल मुद्दा पर फेर अनशन करे जात अन्ना हजारे पर कांग्रेस फेर आरोप लगावल शुरू कर दिहले बिया. ओकर कहना बा कि अन्ना आरएसएस के एजेंट हउवन. एगो अखबार में छपल अन्ना आ नानजी देशमुख के फोटो छपला का बाद एकरा के अपना आरोप के सबूत बतवलन दिग्विजय सिंह. जबाब में टीम अन्ना के किरण बेदी एगो फोटो जारी कइली जवना में नानजी देशमुख आ दिग्विजय सिहं एके मंच पर बइठल बा लोग. केजरीवाल कहलन कि अन्ना बस देश के एजेंट हउवन दोसरा केहु के ना.\nमॉडल जेसिका लाल हत्याकांड मामले में उमिरकैद के सजा काटत सिद्धार्थ वशिष्ठ उर्फ मनु शर्मा खातिर चण्डीगढ़ के एगो चर्च में अतवार का दिने खास प्रार्थना कइल गइल. एह दौरान मनु शर्मा मिशनरीज ऑफ चैरिटी के 50 लाख रुपिया के दान दिहलन.\nपाँच गो राज्य के विधानसभा चुनाव के घोषणा भइला का बाद राजनीतिक दल अपना अपना चुनाव तइयारी में जुटले.\nप्रधानमंत्री दू दिन का तमिलनाडु यात्रा पर अतवार का दिने चेन्नई चहुँपले जहाँ उनुकर गर्मजोशी से स्वागत भइल.\nचेन्नई का बगल का जिला तिरुवल्लूर के पुलीकट झील में अतवार का दिने एगोनाव डूब गइल. ऊह पर सवार पचीस लोग में से तीन लोग के बचा लिहल गइल आ तेरह लोग के लाश मिल गइल बा. बाकी लोग लापता बतावल जात बाड़े.\nमंगल के शुरू होखे वाला तीन दिन के अनशन खातिर मुंबई में जोरदार तइयारी होखत बा. अन्ना हजारे एमएमआरडीए मैदान में मजगर लोकपाल के माँग ले के अनशन करीहें.\nअतवार का दिने प्रधानमंत्री रहल अटल बिहारी बाजपेयी के 88 वाँ जन्मदिन पर मध्य प्रदेश आ उत्तर प्रदेश में जगहे-जगह कार्यक्रम भइल आ उनुकर लमहर जिनिगी खातिर प्रार्थना कइल गइल. प्रधानमंत्री मनमोहन सिंह बाजपेयी के आवास पर जा के उनुका के आपन शुभकामना दिहले.\nएगारह दिन के दक्षिण प्रवास पर राष्ट्रपति प्रतिभा पाटिल अतवार का दिने हैदराबाद चहुंपली.\nइंदौर स्टेशन पर खड़ा एगो रेलगाड़ी में एगो आदमी फूल-माला बेचके आपन परिवार पाले वाली एगो नाबालिग लड़की के अपना हवश के शिकार बना लिहलसि. बाद में रेल पुलिस ओकरा के गिरफ्तार कर लिहलसि.\nअन्ना हजारे के आरएसएस एजेंट कहला पर कांग्रेस के आलोचना करत भाजपा नेता प्रकाश जावड़ेकर कहलन कि कांग्रेसियन के दिमाग खराब हो गइल बा.\nदेश में हृदय रोग का बारे में बढ़ल जागरूकता आ बेहतर इलाज सुविधा का चलते एकरा रोगियन के संख्या आवे वाला दिन में घटत जाई.\nअतवार का दिने देश में अनेके जगहा उत्साह से क्रिसमस मनावल गइल. खास कर के मेघालय, केरल वगैरह राज्यन में जहाँ ईसाई मतावलम्बी बड़हन संख्या में बाड़े.\nटीम अन्ना फेर दोहरवलसि कि सीबीआई के लोकपाल का अधीन राखल जाव आ एकरा खातिर ऊ लोग प्रधानमंत्री के चिट्ठी लिखले बा. ओने मुख्य निर्वाचन आयुक्त कुरेशी कहले बाड़न कि पाँच राज्यन में होखे वाला चुनाव का दौरान टीम अन्ना के काम पर नजर राखल जाई. अबहीं ले ऊ लोग कवनो चुनाव नियम नइखे तूड़ले बाकिर राजनीतिक नैतिकता के सवाल जरूर उठत बा.\nवैष्णो देवी के तीर्थयात्रियों के संख्या में रिकार्ड बढ़ोतरी भइल बा. एह साल निनानबे लाख लोग वैंष्णौमाता के दर्शन करे आइल.\nजम्मू कश्मीर में सत्तारूढ़ गठबंधन में भागीदार कांग्रेस चाहत बिया कि अब ओकर मुख्यमंत्री बनावल जाव.\nअपने में चलल गोलीबारी से जम्मू काश्मीर के कुलगाँव जिला में सीआरपीएफ के तीन गो जवान मर गइले.\nपश्चिम बंगाल में जहरीली शराब का मामिला में सीआईडी तीन जने के गिरफ्तार कइले बिया. 13-14 दिसम्बर के जहरीली शराब पियला से 171 लोग के जान चल गइल रहे.\nमध्यप्रदेश का धार में एगो स्कूली बस खाई में गिर गइल जवना से पाँच जने के मौत हो गइल.\nराजस्थान में सरकारी डॉक्टरन के हड़ताल का चलत सरकार निजी डॉक्टरन से मरीजन के इलाज करवावे के कहत बिया.\nभंवरी मामला में गिरफ्तार राजस्थान में मंत्री रहल महिपाल मदेरणा के हिरासत अवधि बढ़ा दिहल गइल बा.\nगोरखा जनमुक्ति मोर्चा माँग कइले बा कि दार्जिलिंग के पिछड़ा क्षेत्र घोषित कइल जाव.\nभाजपा नेता बाबूलाल गौर दिग्विजय सिंह के धर्म विरोधी बतवले बाड़न\nपश्चिम बंगाल में जहरीला शराब काण्ड का बाद अब ममता बनर्जी माकपा पर आरोप लगवले बाड़ी कि माकपा के लोग उनुका सरकार के बदनाम करे खातिर अस्पताल में चूहा छोड़त बाड़े !\nभाजपा अपना के चुनाव खातिर बढ़िया से तइयार बतवलसि.\nमेघालय में एगो अधिकारी 34 दिन ले विद्रोहियन के कैद में रहला का बाद आजाद कर दिहल गइल बा.\nअफगानिस्तान के उत्तरी तखार प्रांत में अतवार का दिने भइल आत्मघाती हमला में एगो सांसद समेत कम से कम 20 लोग मारल गइल आ 50 से अधिका लोग घवाहिल भइल बा.\nपाकिस्तान के प्रधानमंत्री यूसुफ रजा गिलानी कहले बाड़न कि उनुकर सरकार पांच साल के कार्यकाल पूरा करी.\nनाइजीरिया के गिरजाघर में क्रिसमस के प्रार्थना का दौरान विस्फोट से 11 आदमी के मौत. अनेके लोग घवाहिल.\nपाकिस्तान के प्रधानमंत्री रहल नवाज शरीफ कहले बाड़न कि केहु के पाकिस्तान के संसद भंग करे आ संविधान के निष्प्रभावी करे के अनुमति ना दिहल जाई.\nसूडान के सेना दारफुर के मुख्य विद्रोही गुट के नेता खलिल इब्राहिम के मार गिरवले बिया. हालांकि अबही एह खबर के पुष्टि नइखे भइल.\nपाकिस्तान के सूचना मंत्री फिरदौस आशिक अवान अतवार का दिने अपना पद से इस्तीफा दे दिहली बाकिर बाद में मनावन का बाद इस्तीफा वापिस ले लिहली.\nरूस में दुबारा चुनाव करावे खातिर शनिचर का दिने जोरदार प्रदर्शन भइल.\nरूस में सैन्य गुप्तचर सेवा जीआरयू के प्रमुख अपना पद से इस्तीफा दे दिहले बाड़न.\nसोलह दिसम्बर के खतम हफ्ता में देश के विदेशी पूंजी भंडार में 4.67 अरब डॉलर के कमी आइल. पिछला नौ महीना में ई सबसे कम भंडार रहल.\nएगो सर्वे का बाद कहल जाता कि स्मार्टफोन के बढ़त लोकप्रियता का चलते अमेरिका में साधारण कैमरा अउर कैमकॉर्डर के बिक्री में कमी आ रहल बा.\nरंगमंच के मशहूर हस्ती सत्यदेव दुबे के पचहत्तर साल का उमिर में आजु अतवार का दिने मुंबई में निधन हो गइल.\nभारतीय क्रिकेट टीम के कप्तान महेंद्र सिंह धौनी के हरमू हाउसिंग कॉलोनी वाला घर में जबरिया घुसे के कोशिश करे का आरोप में अतवार का दिने दू गो युकन के हिरासत में ले लिहल गइल.\nओलम्पिक स्वर्ण पदकधारी इंडोनेशिया के खिलाड़ी तौफीक हिदायत भारत के सौरभ वर्मा के हराके सैयद मोदी ग्रां पी बैडमिंटन टूर्नामेंट जीत लिहलन.\nआस्ट्रेलियाई क्रिकेट टीम के कप्तान रह चुकल रिकी पोंटिंग आ मध्य क्रम के अनुभवी बल्लेबाज माइकल हसी खातिर मेलबर्न क्रिकेट मैदान पर सोमार से होखे वाला टेस्ट मैच बहुते खास बा काहे कि ऊ लोग अपना फार्म में लवटे के पूरा कोशिश करी. एह मैच में सबकर निगाह हालांकि सचिन तेंदुलकर के शतक के शतक बने पर रही.\nसैयद मोदी बैडमिंटन में जापान के नाओकी कावामाए आ शोजी सातो के जोड़ी सैयद मोदी ग्रां पी बैडमिंटन टूर्नामेंट के मरदन के युगल स्पर्धा के फाइनल जीत लिहले. मिश्रित युगल में इंडोनेशिया के मोहम्मद रिजाल अउर डेबी सुसांतो के जोड़ी जीतल.\nखराब मौसम का चलते चार टीमन का बीच होखे वाला कैरेबियन ट्वेंटी-20 चैम्पियनशिप के रद्द कर दिहल गइल.\nपाकिस्तान में होखत फ्रेंडशिप हॉकी सीरीज के चार गो में से तीन गो मैच पाकिस्तान जीत चुकल बा आ अबही चउथा मैच होखल बाकी बा.\nआस्ट्रेलियाई विकेटकीपर बल्लेबाज ब्रैड हैडिन के कहना बा कि उनुकर टीम न्यूजीलैंड से मिलल हार के सदमा से मानसिक रूप से उबर चुकल बिया आ भारत से खेले के तइयार बिया.\nपाकिस्तानी क्रिकेट टीम के प्रबन्धक नावेद अकरम चीमा के कहना बा कि इंग्लैंड से होखेवाला श्रृंखला कठिन होखी आ टीम के बहुते मेहनत करे के पड़ी.\nTags: खबर, खेल, दुनिया, देश, मनोरंजन, व्यापार


Happy Birthday Udit Narayan Know About his Career Bhojpuri - रोमांटिक गीतन के किंग उदित नारायण के केहू नेपाली त केहू बिहारी कहेला, आज ह उनके जन्मदिन – News18 हिंदी\nरोमांटिक गीतन के किंग उदित नारायण के केहू नेपाली त केहू बिहारी कहेला, आज ह उनके जन्मदिन\nआपन हँसत-खिलखिलात आवाज खातिर लोकप्रिय अउरी हिन्दी सिनेमा के साथे भोजपुरी, नेपाली आ दोसरो भाषा में हजारों गीत गावे वाला उदित नारायण के सभे जानत बा. उ भारतीय संगीत जगत के एगो बहुत प्रसिद्ध आ जानल पहचानल चेहरा हवें. उदित नारायण के आवाज के मौलिकता के चलते विश्व भर में बड़ा पसंद कइल जाला. उनके आवाज में जवन तरो ताजगी बा, बुझाला कि उ सबेरे सबेरे एकदम नहा धोआ के सीधे स्टूडियो चल जालें अउरी गीत गा देलें. उदित नारायण 66 साल के हो गइलें बाकिर अभियो गावेलें त लागेला कि कवनो जवान आदमी गा रहल बा.\nLast Updated : December 01, 2021, 20:23 IST\nअक्षय कुमार आ रवीना टंडन पर फिल्मावल गाना टिप टिप बरसा पानी के रीमेक बनल ह सूर्यवंशी खातिर. एह बेरा टॉप 10 हिन्दी गीतन के चार्ट में गाना खूब ट्रेंड कर रहल बा, कारण बा कि एह में मूल गायक जोड़ी से गीत गवावल गइल बा. रउआ गाना सुनब त बुझाई कि एह बुढ़ारी आवे वाला उमिर में भी केतना ताजगी बा उनका आवाज में. रउआ ना हमहूँ ई तथ्य जान के हरान बानी कि उदित नारायण 66 साल के हो गइलें. बाकिर मेंटेन कइलें बाड़ें. साठा में पाठा एहीके कहल जाला साहब.\nउनके जनम 1 दिसंबर 1955 के जिला सुपौल बिहार के बैसी गाँव में मैथिली ब्राह्मण परिवार में भइल रहे. उनके पूरा नाम उदित नारायण झा ह. उनके बाबूजी हरेकृष्ण झा नेपाल के निवासी रहलें आ माई भुवनेश्वरी झा बिहार के रहली. उदित नारायण के जनम अपना ममहर में भइल आ प्रारम्भिक शिक्षा भी इहवें भइल. बाद में उ इन्टर नेपाल से कइलें. उनके बाबूजी किसान रहलें आ माई लोक गायिका रहली. इहवें से उनका में गीत संगीत के गुण आइल रहे. उनके माई गावे बजावे खातिर बचपने से उनके खूब प्रेरित करस. उ रेडियो पर मोहम्मद रफी, किशोर कुमार, लता मंगेशकर, मन्ना डे के सुनके बड़ भइल रहलें. उ लोग के प्रभाव इनका अंदर रचल बसल रहे.\n1970 में जब उ 15 साल के रहलें तबसे रेडियो नेपाल में मैथिली आ नेपाली गीत प्रस्तुत करे लगलें. उ स्टाफ आर्टिस्ट के रूप में उहाँ काम करस. उनके प्रसिद्धि तब उहाँ बढ़े लागल रहे. फेर नेपाल में भारत सरकार के दूतावास उनके कलाकारी के प्रोत्साहन देत स्कालरशिप देहलस आ भारतीय विद्या भवन में शास्त्रीय संगीत के प्रशिक्षण लेबे खातिर भेजलस. एह तरे उ आठ साल बाद यानि 1978 में उ मुंबई आ गइलें. इहाँ दू साल बाद जब उनका पर तबके मशहूर संगीत निर्देशक राजेश रौशन के नजर पड़ल त उ उदित नारायण के युनीक आवाज के मौका देहलें. उ 1980 में उन्नीस बीस फिल्म खातिर मोहम्मद रफी आ उषा मंगेशकर के साथे ‘मिल गया’ गीत गवलें. ई गाना मिथुन आ कादर खान पर फिल्मावल गइल रहे. फेर 1983 में ‘बड़े दिल वाला’ में किशोर कुमार आ लता मंगेशकर के साथे गावे के मौका मिलल. कहे के माने उदित नारायण के शुरुआत त हिन्दी फिल्म में बड़हन भइल आ उनके बचपन के पसंदीदा गायक लोग के साथे गावे के मौका मिलल. बाकिर उनके संघर्ष कम ना भइल.\nउदित नारायण कई गो फिल्मन में गीत गा त लेहले रहलें बाकिर उनके नाम अभियो लोग के बीच लोकप्रिय ना भइल रहे. कारण भी रहे तब हिन्दी संगीत के दिग्गज गायक गायिका के टाइम चलत रहे, नया लोग के आपन जगह बनावे में बड़ा मेहनत लागत रहे. इनके भी लागल. बाकिर 1988 में आमिर खान के चाचा उनके डैब्यू खातिर फिल्म बनवलें कयामत से कयामत तक. लव स्टोरी फिल्म में हीरोइन जूही चावला भी डैब्यू करत रहली. एकर संगीत आनंद मिलिंद बनवलें आ गीत लिखलें मजरूह सुल्तानपुरी. आनंद मिलिंद महान संगीतकार चित्रगुप्त के सुपुत्र ह लोग. एह फिल्म के सगरी गीत उदित नारायण अलका यागनिक के साथे गवलें अउर ई एतना हिट भइल एतना हिट भइल कि सभके करियर सेट हो गइल माने गायक गायिका, संगीतकार जोड़ी, हीरो हीरोइन सभके.\nएकरा बाद उदित नारायण युवा दिल के धड़कन बन गइलें. फेर 90 के दशक में उनके खूब गीत आइल अउरी चार्टबस्टर भी भइल. बीबीसी के 40 गो ऑलटाइम हिट गीतन के लिस्ट में 21 को गीत इनके ही बा. उदित नारायण तबके सब सुपरस्टार अमिताभ बच्चन, ऋषि कपूर, आमिर खान, गोविंदा, अक्षय कुमार, अजय देवगन, सैफ अली खान, शाहरुख खान सब केहू खातिर गीत गवलें. उदित नारायण के इंडस्ट्री पर दबदबा 2000 के बाद ले कायम रहल. भोजपुरी में उ सैकड़ों गीत गवले बाड़ें आ उनके बनावल भोजपुरी फिल्म ‘कब होई गवनवा हमार’ के राष्ट्रीय फिल्म पुरस्कार भी मिलल बा. उनके एगो भोजपुरी गीत जवन आज भी बहुत हिट बा, उ बा ‘ओढनी के रंग पीयर’. ई गीत निरहुआ के ब्लॉकबस्टर फिल्म निरहुआ रिक्शावाला में बा आ काफी चर्चित बा.\nउदित नारायण के जिनगी जइसे सफलता से भरल बा, ओसहीं उनका साथे विवाद के भी नाता जुड़ले रहल बा. उनके नेपाल के तरफ से प्रतिष्ठित आ सर्वोच्च सम्मान प्रबल गोरखा दक्षिण बाहु मिलल. फेर 2009 में भारत के महत्वपूर्ण नागरिक सम्मान पद्म श्री मिलल. जब ई सम्मान मिलत रहे त नेपाल में बड़ा हल्ला भइल कि उ नेपाली हवें. बाद में उ मीडिया के बयान दिहलें कि हमार बाबूजी नेपाली रहलें. हमार जनम भारत के बिहार में भइल. उ बाद में एगो मंच पर ई भी कहले कि उ अपना के बिहारी मानेले. उदित नारायण के भोजपुरी सिनेमा में योगदान खातिर चित्रगुप्त सिनेयात्रा सम्मान भी मिलल.\nउदित नारायण के मेहरारू दीपा नारायण झा भी गायिका हई. आ उनके बेटा आदित्य नारायण गायक आ नायक हउअन. उदित नारायण असहीं अपना हरपल जवान आ खिलखिलात आवाज में हमनी के गीत सुनावत रहस, इहे शुभकामना बा!


बतिया पंचे के रही बाकिर खूंटवा रहिए पर रही – बतंगड़-84 – Anjoria\nअप्रैल 30, 2018 बतंगड़, बतिया पंचे के रही बाकिर खूंटवा रहिए पर रही\nगाँव के एगो रंगदार आपन भईंसिया सड़के पर बान्हत रहुवे. आवे जाए वाला लोग ओकरा से परेशान रहलन. आखिर पंचइती बइठल आ कहल गइल कि बाबू तू आपन भईंस कहीं अउर बान्हल करऽ आ रहिया पर से खूंटवा हटा ल. रंगदार कहलसि कि पंचन के फैसला सिर माथे बाकिर खूंटवा त ओहिजे रही. वइसने कुछ हाल आजु काल्हु देश का पंचन का साथे हो रहल बा.\nकुछ चालाकी से, कुछ सरकारी गोल के बझा सोझा के पंच अइसन राह निकाल लिहलें जवना से तय हो गइल कि अब से पंचे तय कइल करीहें कि के पंच बनी आ एह मामिला में ना त जनता जनार्दन कुछ कहि सकेले ना सरकार. तब के सरकार अपना घोटालन में अइसन अझूराइल रहल कि ऊ पंचन से रार लेइए ना सकत रहुवे. पंच लोग नयका कायदा से अपना लगुआ भगुआ नाते रिश्तेदारन के भरे लगलें. केहू केहू के बेटा त केहू केहु के दामाद. सभे कवनो ना कवनो पंच के रिश्तेदार भा कबो कबो सरकारी गोलो के बझवले राखे खातिर ओकरा से जुड़लो लोग के चुनाए लागल.\nएक जमाना से चलल आवत एह सिस्टम से हालात अइसन बनि गइल कि जनता के चुनल सरकार जनता का फायदा खातिर कुछ करे चले त सात गो अड़ंगा ले के पंच तइयार भेंटइहें. हद त तब हो गइल कि एही पंचन में से एगो चौकड़ी सरपंचे का खिलाफ बगावत कर बइठलें. होखल त चाहत रहल कि एह चौकड़ी का खिलाफ अभियोग लगावल जाइत बाकिर चौकड़ी के इशारा पा के, भा जेकरा इशारा पर ऊ चौकड़ी काम कइलसि, ऊ देश के विरोधी गोल सरपंचे का खिलाफ अभियोग लगावत कूद पड़ल मैदान में.\nदेश के नियम कायदा बनावे वाला लोग अइसन ताना बाना बुनले रहलें कि तीन गो बरियार खंभा पर ओकरा के टिका दिहलें. चउथका खाना खाली देखि के मीडिया ओहिजा आपन कान्ह लगा दिहलसि. अब विधायिका आ न्यायपालिका संगे कदमताल करत मीडिया, खास क के टीवी वाला, अइसन चक्रव्यूह रचलसि कि पता ना कतना अभिमन्यु एहमें घेरा के मरा गइलें. अब बदलल हालात में टीवी मीडिया के जजमानन के खेवा खरचा त निकलही लागल, कई जने मीडिया से निकलि के विधायिका में आ गइलें. कार्यपालिका त हमेशा से तेज तर्रार रहल बा. ऊ हर हालात में अपना कमाए खाए के इन्तजाम खोजिए निकालेला.\nबाकिर आजादी का बाद पहिला बेर अइसन सरकार आइल जवना के मुखिया के अपना परिवार के चिन्ता कबो ना रहल. दसियन बरीस मुख्यमंत्री रहला आ चार बरीस से देश के प्रधान मंत्री रहला का बावजूद उनुकर माई, मेहरारु, भाई, भतीजा, परिवार, ससुराल सभे आम आदमी के जिनिगी जीयत बा. दोसरा तरफ देखीं त बिना कवनो धंधा कारोबार कइले नेहरू-गाँधी-लालू-मुलायम परिवारन का लगे खरबों के संपति होखे के बाति कहल जाला. बेटा-बेटी-दामाद देखते देखते अकूत संपति वाला हो गइलें. अगर कवनो एक बात पर अगिला चुनाव में फेरु मोदी सरकार के जितवावे ला होखे त इहे एके गो बाति बहुत बा. बाकिर कांग्रेस समेत सगरी विपक्ष उनुका के घेरे बान्हे में लागल बा. मीडिया आ न्यायपालिका का सहारे फेरु विधायिका पर काबिज होखे के हर जतन हो रहल बा. ई लोग नइखे चाहत कि सरकार न्यायपालिका में क्षेत्रीय संतुलन बनवा सके, अनुसूचित जाति जनजाति के प्रतिनिधित्व दिलवा सके. अगर कॉलेजियम के हर सलाह बिना ना नुकुर कइले मानिए लेबे के बा त न्यायपालिका सीधे अपने बहाल कर लीहल करे, सरकार का लगे प्रस्तावो भेजला के जरुरते का बा.


यूपी बिहार में डेंगू के मरीज – टटका खबर\nयूपी बिहार में डेंगू के मरीज\nपिछला तीन दिन में गोरखपुर में डेंगू के कई गो मरीज मिलला का बाद से प्रशासन सचेत हो गइल बा. दू गो मरीज जिला अस्पताल में त तीन गो मरीज निजी अस्पतालन में भरती करावल गइल बाड़ें. सीएमऊ आफिस में एगो कंट्रोल रूम बनावल गइल बा जहाँ से चौबीसो घंटा काम करी. ओने जौनपुर में दू गो मरीजन के डेंगू से मरे के खबर बा.\nबिहार के हाजीपुर में डेंगू मरीजन ला अलगा वार्ड बनावल गइल बा. समस्तीपुर में डेंगू के चार गो मरीज मिलल बाड़े सँ. दू दिन पहिले के खबर रहे कि मुजफ्फरपुर के श्रीकृष्ण मेडिकल कालेज में एगारह गो डेंगू मरीज भरती बाड़ें. अधिकतर मरीज शहर के नया टोला, अहियापुर, कोल्हुआ, पैगंबरपुर आ स्पीकर चौक के हउवें. छपरा के सदर अस्पताल में दू गो मरीज भरती रहले सँ आ ठीक हो के छूट्टी पा गइलें सँ. दुनु छपरा से बाहर के रहलें. बाकिर रोहतास के नारायण मेडिकल कालेज में शिवसागर थाना के नावाडीह गाँव के हरेन्द्र कुमार के डेंगू से मौत हो गइल.\nबलिया में डेंगू के मरीज मिलल\nडेंगू बुखार पर राज्य भर में चेतावनी दिहल गइल\nडेंगू बिहार में डेग धरले जात बा बाकि सरकार के कहना बा फिकिर नाट


गली क्रिकेट टीम के मालिक बनलन निरहुआ – Anjoria\nभोजपुरी के सुपर स्टार आ लोकप्रिय गायक दिनेश लाल यादव निरहुआ अब क्रिकेटो का मैदान में उतर पड़ल बाड़न. टी १० गली क्रिकेट सीजन ३ में ऊ पूर्वांचल के टीम के मालिक बनावल गइल बाड़न. एह खातिर दिनेश लाल यादव बधवा ब्रदर्स के धन्यवाद दिहलन कि उनुका के एकर मौका दिहल गइल. कहलन कि लड़िकाईं में उनुको क्रिकेट खेले के दिली तमन्ना रहुवे बाकिर सुविधा ना मिलला का चलते खिलाड़ी ना बन पवलन. अब ऊ तमन्ना पूर्वांचल के युवा खिलाड़ीयन के सीखे आगा बढ़े के मौका देके उनका मिल रहल बा जवना से ऊ बहुते खुश बाड़ें. अगिला साल ११ जून से ई खेल पंचकुला में शुरु होखे जा रहल बा जवना में देश भर से आइल सोलह गो टीम हिस्सा लीहें. निरहुआ के पूरा विश्वास बा कि उनकर टीम एह खेल में कमाल कर देखाई.


टटका खबर (शुक, 13 जनवरी 2012) – टटका खबर\nTatkaKhabar उत्तर प्रदेश खेल देश-दुनिया बिहार मनोरंजन\n(मारीशस के हाई कमिश्नर डा॰ आर्य कुमार जोगेस्सर आपन परिचय पत्र राष्ट्रपति प्रतिभा पाटिल के बारह जनवरी का दिने सँउपले.)\nजीपीएफ घोटाला के जाँच टीम बलिया चहुँपला से जिला विद्यालय निरीक्षक कार्यालय में हड़कंप मचल.\nआर्ट आफ लीविंग के तरफ से जिला में मतदाता जागरुकता अभियान चलावल जात बा जवना में बैंगलुरु आश्रम के भानु श्री लोग से मतदान करे के अपील करत बाड़े. कहलन कि हर जगहा एह काम के प्रचार करे में करीब बीस हजार योग शिक्षक रात दिन लागल बाड़े.\nबिना अनुमति गाड़ी में प्रचार सामग्री राखे का आरोप में बच्चा पाठक पर आचार संहिता लाँघे के मुकदमा दर्ज भइल.\nनगरा में पकड़ाइल नागा उग्रवादी उमेश सिंह के जमानत याचिका अपर सत्र न्यायाधीश का अदालत में खारिज कर दिहल गइल.\nरेवती थाना के गोपालनगर गाँव में बियफे का रात लागल आग से एगो लड़िकी झँउस के मर गइल. करीब दर्जन भर झोपड़ी राख हो गइल.\nशहर के ओवरब्रिज पर दू गो कार के टक्कर में पाँच जने घवाहिल. एक आदमी अस्पताल में भरती.\nसिवान जिला के दरौंदा प्रखंड का रगड़गंज में आजु नीतीश कुमार करोड़ों रुपिया के सात सौ से बेसी योजना के उद्घाटन कइले. कहलन कि बिहार के विकास खातिर केन्द्र से पइसा ना विशेष राज्य के दर्जा चाहीं. राज्य में सगरी आधारभूत संरचना बनल बा बाकिर उद्योग नइखे लाग पावत. अगर विशेष राज्य के दर्जा मिल जाई त दोसरा राज्यन के उद्योगपति आके एहिजा उद्योग लगावे लगीहें.\nछपरा बरौनी रेल मार्ग के विद्युतीकरण के काम पूरा हो गइल आ एह पर आजु से बिजली से मालगाड़ी चलल शुरू. बाद में सवारि गाड़ी चलावल शुरू होखी आ सबसे आखिर में एक्सप्रेस गाड़ी.\nगोपालगंज जिला के उचकागाँव थाना के मधुबेहरिया में शौच करे निकलल एगो लड़िकी के जमीन का झगड़ा में पट्टीदार लाठी डंडा से पीट के मुआ दिहले.\nबियफे का दिने छपरा राजेन्द्र कॉलेज के प्राचार्य आ शिक्षक संघ के सचिव मे भिड़न्त हो गइल जवना का बाद कॉलेज में अफरा तफरी मच गइल.\nहाजीपुर-सीवान रेलखंड पर शुक का दिने एगो एक्सप्रेस रेलगाड़ी में एगो लड़िकी का साथे छेड़खानी करे का आरोप में सेना के एगो जवान के गिरफ्तार कर लिहल गइल.\nपथ मंत्री नंदकिशोर यादव पटना में कहलन कि नेपाल से सटल सीमावर्ती जिलन में पाँच सौ सत्तावन किलोमीटर लमहर आ सात मीटर चौड़ा दू लेन वाला सड़क बनावल जाई जवना से सशस्त्र सीमा बल खातिर बहुते सुविधा हो जाई. कहलन कि एह सड़क पर करीब डेढ़ सौ बार्डर आउटपोस्ट पड़ी. जवन आउटपोस्ट सड़क से दूर होखी ओकरा खातिर लिंक रोडो बनावे के योजना बा.\nराज्य के छतीस जिला में खाली पड़ल पंचायत निकायन के तीन हजार तीन गो पद भरे खातिर उपचुनाव के अधिसूचना आजु जारी कर दिहल गइल. मतदान पाँच फरवरी के करावल जाई.\nमोतिहारी के व्यवसायी आलोक शर्मा के कई ठिकाना पर आजु आयकर के छापा पड़ल बाकिर ओहिजा से पूरा रिपोर्ट अबही सामने नइखे आइल. मुजफ्फरपुर में चीनी व्यवसायी नवल किशोर केजरीवालो किहाँ आयकर के छापा पड़ल बा.\nअबकी के मकर संक्रांति भा खिचड़ी के पर्व पन्द्रह जनवरी के मनावल जाई. अतवार का दिने मकर संक्रांति पड़ल बहुते फलदायक मानल जाला.\n‘क्लीनिंग ऑफ रजिस्टर’ अभियान से बिहार में बड़हन पैमाना पर राज्य का स्कूलन में बड़हन पैमाना पर फर्जी नामांकन होखे के खुलासा भइला का बाद सरकार एकर जाँच करावे के आदेश दे दिहलसि.\nवोट खातिर नोट मामिला में अमर सिंह के याचिका दिल्ली उच्च न्यायालय में खारिज हो गइल.\nसपा नेता अखिलेश यादव कहलन कि उनुकर पार्टी के सरकार बनल त राज्य में उद्योग धंधा के बढ़ावा दिहल जाई.\nलखनऊ के सीएमओ हत्याकांड में सीबीआई के दू महीना के अउरी समय दिहल गइल.\nभाजपा यूपी में 1 करोड़ नवजवानन के रोजगार देबे के वादा कइलसि.\nलखनऊ के दारूल उलूम फिरंग महल सलमान रूश्दी का खिलाफ फतवा जारी कइलसि.\nयूपी के चीनी मिल घोटाला के सीबीआई जांच करावे के माँग कइले भाजपा नेता किरिट सोमैया.\nविधानसभा चुनाव के पहिला दौर खातिर दुसरका दिने अठाईस गो उम्मीदवार आपन परचा दाखिल कइलन. परचा दाखिल करे के प्रक्रिया के वीडियोग्राफी करावल जात बा.\nगोरखपुर के संत गोरखनाथ मंदिर में खिचड़ी मेला खातिर श्रद्धालुअन के आगम शुरू हो गइल बा. मकर संक्रांति का दिने होखे वाला खिचड़ी मेला में श्रद्धालु बाबा गोरखनाथ के खिचड़ी आ तिल से बनल सामान चढ़ावेले.\nयूपी आ उत्तराखंड के चुनाव के तारीख बदलवावे खातिर दायर याचिका सुप्रीम कोर्ट खारिज कर दिहलसि आ कहलसि कि चुनाव के तारीख तय करावल अदालत के काम बा ह.\nराष्ट्रपति, उपराष्ट्रपति आ प्रधानमंत्री देशवासियन के मकर संक्रांति आ पोंगल के बधाई दिहले.\nलालकृष्ण आडवाणी आ नरेन्द्र मोदी शनिचर का दिने चेन्नई में जयललिता से भेंट कर सकेला लोग.\nएम्स मेडिकल एडमिशन रैकेट में दू जने अउरीओ गिरफ्तार भइले.\nसलमान खुर्शीद के बयान कि, “निर्वाचन आयोग पर उनुका मंत्रालय के प्रशासनिक नियंत्रण बा”, का खिलाफ मुख्य चुनाव आयुक्त एस वाई कुरैशी प्रधानमंत्री का लगे चिट्ठी भेज के आपन शिकायत दर्ज करवलन.\nकेन्द्र सरकार आजु फेसबुक आ गूगल समेत इकइस गो सोशल नेटवर्किंग साइटन का खिलाफ मुकदमा चलावे के अनुमति दे दिहलसि. अब एह नेटवर्क भा वेबसाइट के चलावे वाला सगरी लोग का खिलाफ मुकदमा चलावल जा सकी.\nकांग्रेस आलाकमान अपना पश्चिमबंगाल ईकाई के नेता लोग से ममता बनर्जी आ उनुका पार्टी खातिर नरम रवैया अपनावे के कहले बा.\nमुम्बई पर भइल आतंकी हमला का मामिला में बयान दर्ज करे खातिर पाकिस्तानी आयोग फरवरी में भारत के दौरा करी.\nबटला हाउस मुठभेड़ पर दिग्विजय सिंह के उलट कांग्रेस कहलसि कि मुठभेड़ सही रहे आ एह मामिला के दोबारा खोलल ना जा सके.\nकांग्रेस के आरोप बा कि मप्र में पुलिस भर्ती रोक दिहल जाव काहे कि एहमें भाईभतीजा वाद समेत बहुते गड़बड़ी कइल जा रहल बा.\nदेश में सांप्रदायिक भावना भड़कावे के आरोप कांग्रेस पर लगावत विश्व हिंदू परिषद के प्रतिनिधिमंडल चुनाव आयोग से भेंट कइलसि आ कहलि कि कांग्रेस पर प्रतिबंध लगा दिहल जावॆ\nश्रीनगर में पारा लगातार छठवों दिने शून्य से नीचे रह के सोलह साल पुरान रिकार्ड तूड़ दिहलसि.\nझारखंड के नक्सल प्रभावित इलाका में रातो में रेल सेवा बहाल कर दिहल गइल. पिछला उनइस महीना से एकरा के रोक दिहल गइल रहे.\nदिल्ली उच्च न्यायालय पुलिस के आदेश दिहलसि कि सुब्रह्मण्यम स्वामी के तीस जनवरी का पहिले गिरफ्तार मत करे. स्वामी पर एगो भड़काऊ लेख लिखे के आरोप लगावल गइल बा.\nअतवार का दिने सालाना मरम्मत के काम होखला का चलते एयरपोर्ट मेट्रो ना चलावल जाई.\nपाकिस्तान के प्रधानमंत्री गिलानी कहले कि संसद तय करे कि ओकरा का चाहीं, जम्हूरियत कि तानाशाही.\nथाईलैंड में अमेरिकी दूतावास आतंकी हमला के चेतावनी दिहलसि.\nआस्ट्रेलिया के प्रधानमंत्री जूलिया गिलार्ड फेरु कहली कि उनुकर देश पाकिस्तान के यूरेनियम ना बेची.\nपाकिस्तान सेना मंदूर एजाज के पाकिस्तान अइला पर सुरक्षा देबे के वादा दिहलसि.\nपाकिस्तान अमेरिका के ड्रोन हमला के निंदा करत कहलसि कि ई ओकरा संप्रभुता पर हमला हवे.\nतालिबानी लड़ाकन का लाशन पर पेशाब करे वाला अमेरिकी सैनिकन के पहचान हो गइल बा.\nपाकिस्तान में सीनेट के चुनाव2मार्च के करावल जाई. एहमें पाकिस्तान के अल्पसंख्यक समूह के चार गो सदस्य शामिल रहीहे.\nओबामा अमेरिका के कांग्रेस से कहलन कि सरकारी कर्ज के सीमा में बारह खरब डालर के बढ़ोतरी कर दिहल जाव.\nशुक का दिने शेयर बाजार में तेजी देखे के मिलल आ सेंसेक्स 117 अंक उछल के बंद भइल.\nमाइक्रोसॉफ्ट आ एलजी के बीच पेटेंट समझौता भइल.\nभलही मधुर भंडारकर के फिल्म ‘हीरोइन’ करीना कपूर का किरदार का अगल बगल घूमत होखे, अर्जुन रामपाल के कहना बा कि ई एगो खूबसूरत प्रेमकहानी हवे.\nटेस्ट से संयास लेबे के धौनी के बयान पर कपिलदेव कहलन कि एह बयान से टीम में फूट पड़ सकेला. सौरव गांगुली कहले कि धौनी के टेस्ट क्रिकेट में रूचि नइखे रहि गइल.\nरणजी ट्रॉफी फाइनल मैच 19 से 23 जनवरी तक चेन्नई में करावल जाई.\nपर्थ टेस्ट में फेर भारत के टीम पहिलके दिने पस्त पड़ गइल जब ओकर सगरी खिलाड़ी आउट हो गइले.\nरणजी ट्रॉफी सेमीफाइनल में मुम्बई के हरा के तमिलनाडु के टीम फाइनल में चहुँपल.\nमलेशिया ओपन बैडमिंटन का सेमीफाइनल में पहुंचली सायना नेहवाल.\nपर्थ टेस्ट में भारत के पारी 161 रन पर ढेर हो गइल.


ओम प्रकाशसिंह यादव के कला के मंजिल मिलही के रहे – Anjoria\nओम प्रकाशसिंह यादव के कला के मंजिल मिलही के रहे\nSeptember 22, 2013 Editor फिल्म, मनोरंजन 0\nकला सीखल सिखावल ना जाव ई त कुदरत के देन ह जवन कलाकार के वरदान के रूप में मिलेला. एही से देरे से सही बाकिर कला के आपन मंजिल मिलिए जाला.\nबहुमुखी प्रतिभा के धनी बिरहा सम्राट ओम प्रकाश सिंह यादवो के आपन मंजिल मिलिए गइल आ बन गइलन गायक से नायक. बचपने से बहुमुखी कला के धनी ओमप्रकाश यादव के बिरहा सम्राट के उपाधि से नवाजल गइल. ऊ अपना के अपना गावल गीतन के वीडियो तक सीमित रखले रहलन जब ले उनका सही मौका ना मिल गइल. मन में रहे एगो अइसन फिलिम मे काम करे के जवना के पूरा परिवार देख सके. आ जब निर्देशक राम यादव से भेंट भइल त उनुका फिलिम “अहीर” में बतौर ऐक्शन हीरो काम करे के मौको मिल गइल.\nसाउंड स्टेशन के बैनर तले बनत एह फिलिम “अहीर” में ओमप्रकाश यादव एगो दिलेर एस पी के किरदार में बाड़ें. बनावत बाड़ी निर्मात्री दीपा यादव आ निर्देशक बाड़े राम यादव. शूटिंग पूरा हो गइल बा आ अब पोस्ट प्रोडक्शन के काम शुरू होखी.\nमनोज तिवारी के नयका देवी गीत अलबम ‘‘सबकी दुलारी मां महरनियां’’


योगी मंत्रिमंडल के कुल हासिल इहे बा कि उनुकर बुलडोजर उनुके प चला दीहल गइल बा – Anjoria\nमार्च 26, 2022 गोरखनाथ, दयानन्द पाण्डेय, नरेन्द्र मोदी, मंत्रिमंडल, योगी आदित्यनाथ\nफ़िलहाल त उत्तर प्रदेश के सत्ता राजनीति में यूक्रेन रुस जइसने घमासान मचल बा. अटल बिहारी वाजपेयी इकाना स्टेडियम अखिलेश यादव के बनवावल आ मंत्रिमंडल नरेंद्र मोदी और अमित शाह के बनावल. योगी मंत्रिमंडल के कुल हासिल इहे बा कि उनुकर बुलडोजर उनुके प चला दीहल गइल बा. कचार के राख दीहल गइल बा योगी के उनुके बुलडोजर से. 10 मार्च के नतीज़ा आइल आ पनरह दिल लाग गइल किरिया धराई में. एह देरिए से बुझा गइल रहुवे कि योगी के हाथ-गोड़ बान्हे के कसरत चलत बा. गड़बड़ काल्हुए से लउके लागल रहुवे जब विधायक दल के बइठक लोकभवन में नेता चुने खातिर होत रह तबहिएं योगी तनाव में लउकलन. योगी का भाषणो में कवनो जोश ना महज औपचारिकता रहुवे.\nहरदम ऊर्जा से भरल रहे वाला योगी काल्हुए से चेहरे पर थकान लिहले घूमत रहलन आ आजु जब उनुका 52 गो सहयोगियन के किरिया धराई भइल त उनुका तनाव के परत प्याज के छिलका का तरह परत दर परत खुलत लउकल. आ हद्द त तब हो गइल जब किरिया धराई के बाद ग्रुप फ़ोटो सेशन भइल. बीच में मोदी, मोदी का एक बगल राज्यपाल आनंदी बेन पटेल आ दोसरा बगल योगी. एहिजा ले त ठीक रहल. बाकिर आनंदीबेन पटेल का बगल में केशव प्रसाद मौर्य पाछे से आ के बाकिर एगो मर्यादित दूरी राखत खड़ा भइलन. बाकिर योगी का बगल में बृजेश पाठक जवना बेहूदा तरीका से योगी के चांप के खड़ा भइलन ऊ बहुते अमर्यादित रहल.\nई सीन देखि के निरहुआ के गावन गाना याद आ गइल – चलेला जब चांपि के बाबा क बुलडोजर ! बृजेश पाठक योगी का बग़ल में उनुका के अइसन चांप के खड़ा भइलन कि भूला गइलन कि ऊ अपना कप्तान का बग़ल में ठाड़ बाड़न. अइसन कि योगी आपन हाथो उठा के हिला ना पवलन. कम क़द वाला योगी लमहर क़द वाला बृजेश पाठक के दू हाली तरेर के देखबो कइलन. बाकिर ब्रजेश पाठक के एकर इचिको परवाह ना रहल. जतन बदतमीजी ऊ कर सकत रहलन, अभद्रता कर सकत रहलन, भरपूर कइलन, एह पर योगी के तमतमाइल चेहरा देखि के एक बेर त हमरा लागल कि कहीं ऊ ओहिजो बृजेश पाठक के डपटत चाँटा मत मार देसु.\nबाकिर योगी अइसन कुछ कइला का बजाय अपना के कवनो तरह काबू में बनवले रखलन. फेरु ओह अभद्र स्थिति से बचे ला अपनहीं मुड़ के खड़ा हो गइलन. 180 डिग्री से हट के 90 डिग्री पर. रउरो अपनहुँ देखि लीं एह फोटो में कि का कवनो मुख्य मंत्री अपना किरिया धराई का बाद अइसहूं कबो ग्रुप फ़ोटो खिंचवावेला ? मोदी समेत सभे एक दिशा में देखत बा आ मुख्य मंत्री योगी अकेले दोसरा दिशा में. चेहरा पर हर्ष ना हताशा बा. का जाने आगहूं अइसने कुछ अउर फोटो देखे के मिल जाव.\nजाहिर बा कि बृजेश पाठक अपना आक़ा लोगन का ताक़त पर योगी के मुख्य मंत्री ना, फिलर मानत बाड़न. आजुए से. योगी के ऊ त पुरान निंदको हउवन. केशव प्रसाद मौर्यो पहिलहीं से योगी के अपमानित करे में कबो कवनो कसर ना छोड़े के आदी रहल बाड़न. कुछ समय पहिले लो जबे उनुका से पूछात रहल कि केकरा नेतृत्व में चुनाव लड़ेब ? त ऊ या त मोदी के नाम लेत रहलन ना त कमल के फूल के. अउर हरदम अइसन माहौल बनवले राखत रहुवन कि योगी अब गइलन कि तब गइलन.\nयोगी गइलन त ना, उलुटो प्रचंड बहुमत ले के लवटलन. बाकिर का जानत रहलन कि जवना बुलडोजर के नाम पर ऊ विजयी भइलन, मोदी आ अमित शाह उहे बुलडोजर उनही पर चढ़ा दीहें.हम रहतीं भा कवनो दोसर सामान्य आदमी रहीत त अइसना मंत्रिमंडल का साथे किरिया धइला का जगहा किरिया धरे से मना कर दीत. भा अपना मनमुताबिक़ मंत्रिमंडल बनाइत ना त सरकार से बाहर रह जाइत. 2017 में योगी मुख्य मंत्री ना बनवला का हालत में बग़ावत के झंडा उठा लिहले रहलन. मोदी एंड कंपनी के तब निहुरे के पड़ल रहुवे. तब योगी का साथ बग़ावत करे जोग विधायको रहलें. एह से योगी के बात मान लीहल गइल. फेरु जब चुनाव से कुछ पहुले योगी के ताश के पत्ता जइसन फेंटे के कोशिश भइल तबहियों योगी ताश का गड्डी में समाए से मना कर दिहले रहलन.\nअबकी योगी का लगे बग़ावत करे ला कुछ नइखे काहे कि अबकी टिकट बांटहूं में उनकर चलल ना. अब योगी का लगे कुछ बा त नाथ संप्रदाय के ताक़त, गोरखनाथ का योग, अउर गोरख के सिखावल. एकदिना मैच खेले वाला योगी हार-जीत आ कुचाली का फेर में ना रहसु योगी के अपना काम पर, अपना निर्भीकता पर अतना भरोसा बा कि इहां-उहां उठक-बइठक करे में यक़ीन ना राखसु ऊ. गोरखपुर में गोरखनाथ मंदिर में इहे सब त ऊ सिखले बाड़न. लोग जानते बा कि योगी आदित्यनाथ गुरु गोरखनाथ के नाथ संप्रदाय से आवेलें. ओह गोरख के जे अपना गुरु मछेंद्रनाथो के उनुका बिछलइला पर उऩुका के चेतावत कहलन – जाग मछेंदर, गोरख आइल. योगी अपना राजनीतिओ में इहे सूत्र अपनावेलें.\nबाकिर हाईकमान के बनावल जवन मंत्रिमंडल योगी के मिलल बा ओहमें उनुका मन जोग दू-चारे लोग बा. उनुका पसंद के त एको नाम नइखे.देखल दिलचस्प रही की अइसन बेमन के मंत्रिमंडल से योगी कइसे शासन आ प्रशासन के साध पावत बाडें. अबहीं त योगी मंत्रिमंडल में प्रशासनिक सेवा के सिर्फ़ अरविंदे शर्मा ना उत्तर प्रदेश के मुख्य सचिव दुर्गा प्रसाद मिश्रो मोदी के सहयोगी रहल बाड़न. रिटायर होखे से एक दिन पहिलहीं मिश्रा के उत्तर प्रदेश के मुख्य सचिव बना के मोदी भेज दिहलन आ साल भर के सेवा विस्तारो दे दिहलनय मतलब मंत्रिमंडले ना, प्रशासनो योगी के मनलायक नइखे.\nमुलायम सिंह यादव के पहिलका कार्यकाल में बसपा के कांशीराम पी एल पुनिया के मुख्य मंत्री के सचिव बनवा के आपन प्रतिनिधित्व कायम रखलन आ उनुके जरिए मुलायम पर नकेल कसले रहलन. पी एल पुनिया मुलायम ला कम, कांशीराम आ मायावती ला अधिका काम करत रहलन. एही तरह जब अखिलेश यादव मुख्य मंत्री बनलन त अखिलेश पर नकेल लगावे ला मुलायमो अखिलेश के सचिव अनीता सिंह के बना दिहलन. अनीता सिंह मुलायम ला काम करत रही, अखिलेश ला ना. अखिलेश के अनुभवो ना रहुवे. अब योगी खातिर मोदी लगातार इहे सब करत जातबाड़न. लगातार. कबो इंदिरो गांधी एही तरह आपना मुख्य मंत्रियन पर नकेल डलले रहत रहली. नौकरशाही आ मंत्रिमंडल मुख्य मंत्री के मनमुताबिक ना, अपना मनमुताबिक़ राखत रहली. एके ना अइसनका अनेके क़िस्सा बा.\nत अब मंत्रियन के विभाग बंटवारा आ फेरु अफ़सरान का तबादलो में योगी के कतना चलत बा, ई देखल दिलचस्प होखी. अफ़सरान के तबादलन में अबहीं ले एके नाम रहरत रहुवे – सुनील बंसल के. आ अब त योगी के चारो तरफ से केकड़न से घेर दीहल गइल बा. एही केंकड़न का भरोसे अगर मोदी 2024 में उत्तर प्रदेश में 70 -75 सीट जीते के सपना पोसला बाड़न त आ सपना अबहिंए से टूटल मान लीं. हँ, योगी का जिम्मे अबहियों शहरन के नाम बदले आ बुलडोजर चलावे काम बाटल बा. जाग मछेंदर, गोरख आइल ! ई सूत्रो उनुका साथ बा. कवन कतना फलदायी साबित होखी, ई त आवे वाला समय बताइ, कि के रुस ह, के यूक्रेन. फ़िलहाल त उत्तर प्रदेश के सत्ता राजनीति में यूक्रेन आ रुसे जइसन घमासान मचल बा. परमाणु संपन्नता के परवाह केकरो नइखे. एहू चलते कि योगी मंत्रिमंडल के कुल हासिल इहे बा कि उनुके बुलडोजर, उनुके पर चला दीहल गइल बा.\nलेखक के ब्लॉगपोस्ट से साभार


भोजपुरी – Page2– टटका खबर\nआरा में भइल भोजपुरिया जन मोरचा के राष्ट्रीय कार्यकारिणी के बइठक में भोजपुरी के अनदेखी पर नाराजगी जाहिर कइल गइल. कहल गइल कि आवे वाला लोकसभा चुनाव में एह मुद्दा के मोरचा जनता का सोझा राखी आ ओही लोग के वोट देबे ला कही जे भोजपुरी के ओकर हक दिआवे के बात सकरीहें. एह बइठक\nबलिया के तिखमपुर में शंभुनाथ उपाध्याय का घरे भइल विश्व भोजपुरी सम्मेलन के बलिया इकाई का ओर से एगो कवि गोष्ठी भइल जवना में शिवजी पांडे रसराज, त्रिभुवन सिंह प्रीतम, शशि प्रेमदेव, डा॰ अशोक द्विवेदी, डा॰ शत्रुघ्न पांडेय, कन्हैया पांडे, हीरालाल हीरा, नवचंद तिवारी, डा॰ अमरनाथ शर्मा, विजय मिश्र वगैरह कवि लोग आपन रचना सुनावल.\nपहिला आ दूसरा क्लास के पढ़ाई अपना भाषा में\nबिहार के सरकारी स्कूलन में पहिला आ दूसरा क्लास के विद्यार्थियन के ओकरा अपना भाषा में पढ़ावल जाई. एह ला भोजपुरी, मैथिली, मगही, अंगिका, वज्जिका, आ उर्दू के चुनल गइल बा. एह भासन में नया किताबन के प्रकाशन एकतीस मार्च से पहिले कर लिहल जाई.


टटका खबर, बियफे 27 अगस्त 2020 के – टटका खबर\nAug 28, 2020 कांग्रेस, गोरखपुर, चंपारण, जीतन राम माँझी, जौनपुर, तजिया, दरियापुर, भाजपा, मशरक, रवि किशन, वाराणसी, सारण\nतजिया निकाले के इजाजत देबे से मना कर दिहलसि सुप्रीम कोर्ट. यूपी के शिया नेता सैयद कल्बे जव्वाद अदालत से गोहार लगवले रहलें कि मोहर्रम पर तजिया जुलूस निकाले के इजाजत दीहल जाव जइसे कि पुरी रथयात्रा के दीहल गइल रहुवे. अदालत कहलसि कि पुरी रथ यात्रा से तजिया के तुलना ना कइल जा सके. अगर तजिया निकाले दीहल गइल त पूरा देश में अराजकता पसर सकेला आ जनमानस में एगो मजहब का खिलाफ आक्रोश बढ़ावे के मौका मिल सकेला.\nकांग्रेस के पंजा आपने अंगुरी ममोड़ल शुरु कर दिहलसि. सोनिया गाँधी के चिट्ठी लिख के कांग्रेस में लोकतंत्र के मांग करे वाला 23 जने का खिलाफ कनफुसकी आ तरह तरह के कार्रवाई शुरु हो गइल बा. संसद के आगामी सत्र में मुद्दा तय करे खातिर बनल समिति में शशि थरुर आ मनीष तिवारी के औकात देखावत सोनिया परिवार के चारणन के शामिल कइल गइल बा. तबहियों गुलाम नबी अपना बाति पर कायम बाड़ें कि कार्यसमिति के सदस्य के चुनाव करावल जाव.\nगोरखपुर शहर विधायक डॉ राधा मोहन अग्रवाल के नोटिस जारी क के भाजपा जानल चाहत बिया कि सरकार का खिलाफ बयानबाजी कइला का चलते उनुका खिलाफ कार्रवाई काहे ना कइल जाव. ओने भाजपा सांसद रविकिशन के कहना बा कि अगर विधायक के भाजपा के रीति नीति मजूर नइखे त बाहर निकल जासु.\nमहागठबंधन में रहल हिन्दुस्तानी आवाम मोर्चा के अध्यक्ष जीतन राम माँझी बियफे का दिने मुख्यमंत्री नीतीश कुमार से भेंट करे गइलन जवना का बाद से अंदाज लगावल जात बा कि उनुकर गोल राजग में शामिल हो सकेला.\nसारण जिला के मशरक इलाका के हनुमानगंज गाँव के मैदाने गइल एगो आदमी के साँप काट लिहलसि. घर के लोग उनुका के मशरक स्वास्थ्य केन्द्र पर ले गइलें जहाँ डॉक्टर उनुका के मरल बता दिहलें.\nवाराणसी से कांग्रेसी सांसद रहल राजेश मिश्रा बियफे का दिने जौनपुर के बदलापुर इलाका में भइल सड़क हादसा में घवाहिल हो गइल बाड़न.\nजौनपुर के बक्सा इलाका के सुभाक पुरवा गाँव के एगो नवही पता ना कवना कारण से फाँसी लगा के जान दे दिहलसि.\nपश्चिम चंपारण जीला के भीतहा इलाका के मछहा गाँव के एगो नवही के बुध का साँझे जहर खिया के जान ले लीहल गइल बा. बेहोश पड़ल मिलल ओह नवही के परिवार के लोग कुशीनगर जाला अस्पताल ले गइल जहाँ इलाज का दौरान ऊ जहर खियावे के बाति बतवलसि. बाद में ओकर मौत हो गइल.\nसारण जिला के दरियापुर इलाका में लालू टोला गाँव का लगे मोटर साइकिल से जात दू गो नवहियन के मौत ठावे पर हो गइल जब एगो तेज रफ्तार ट्रक ओकनी के धक्का मारत भाग गइल,


Story of world tour with the help of Satua and Thekua in bhojpuri - Bhojpuri: सतुआ आ ठेकुआ के सहारे विश्व भ्रमण कइला के कथा – News18 हिंदी\nStory of world tour: ई कुछुए साल पहिले के घटना ह. कोलकाता में तीन गो भोजपुरिया रहे लोग. तीनों जाना के इच्छा भइल कि अपना मेहरारू का संगे विश्व भ्रमण कइल जाउ. एक आदमी अध्यापक पद से रिटायर भइल रहे त बाकी दू आदमी सरकारी कंपनी से रिटायर भइल रहे. तीनो आदमी के लइकन के पढ़ावल, शादी- बियाह वगैरह के पारिवारिक जिम्मेदारी खतम हो गइल रहे.\nLast Updated : October 26, 2021, 17:33 IST\nपिनसिन से घर के खरचा चलते रहे. रिटायरमेंट का घरी जौन रुपया मिलल रहे ऊ जीवन बितावे खातिर पर्याप्त रहे. विश्व भ्रमण करावे वाली एगो कंपनी से तीनों जाना संपर्क कइल लोग. पता चलल कि दस गो देश के भ्रमण पर एक आदमी के तीन लाख रुपया लागी. एमें खाना- पीना नइखे. खाली घुमावे के प्रबंध बा, खाए आ नाश्ता करे खातिर आपन खरचा करे के परी. हं, चाय- बिसकुट मिल जाई. त एह भ्रमण में फ्रांस भी रहे. इंटरनेट बतवलस कि फ्रांस में दूगो केला के दाम 0.49 यूरो बा. ऊहो वजन कके. जदि केरा 0.25 किलो बा (250 ग्राम) त बड़े- बड़े केला दू गो आई.\nअब 0.49 यूरो के रुपया में कनवर्ट कइल जाई त 42 से 43 रुपया के बीच होई. त जब दूगो केरा के दाम 42 रुपया बा, त भोजन के दाम त आसमान छुअत होई. फ्रांस के लोगन खातिर त ई भाव सस्ता बा, बाकिर भारतीय लोगन खातिर सोचे के बिषय बा. त जेतना घूमे में खरचा होई ओकरा से बेसी त खाए में खरचा हो जाई. तीनों भोजपुरिया लोगन के पत्नी भी साथे गइल लोग. त सहिए कहाला कि समझदार मेहरारु लक्ष्मी होली सन. तीनों मित्र लोगन के पत्नी तय कइल लोग कि हमनी का जदि भोजपुरिया समाज के परंपरागत भोजन करब जा त भोजन पर कुछु खरचे ना परी. कइसे? मेहरारू समाज कहल कि हमनी का सब आदमी निरोग बानी जा. डायबिटीज वगैरह नइखे. त हमनींका अपना संगे सतुआ, ठेकुआ, अचार आ सूखा फल में खजूर, बादाम आ किसमिस ले चलल जाउ. कुछ मठरी आ सूखा मिठाई भी ले चलल जाउ. दस दिन के टूर बा. मजे से दस दिन के एतना राशन में कटि जाई. कौनो भर पेट खाके सूते के त नइखे. हल्का- फुल्का खाएके बा आ आनंद से घूमे के बा. एगो सीमित समय खातिर कम खइला के आनंद ऊहे जानता जे एकर प्रयोग कइले बा. जइसे- जइसे दिन बीती राशन के वजन भी कम होखत जाई. सब मरदाना लोगन के ई उपाय पसंद परल. त कपड़ा सरियावे का संगे- संगे सूखा भोजन के इंतजाम होखे लागल. तय भइल कि हवाई जहाज पर चढ़े के एक दिन पहिले सतुआ पिसाई आ ओही दिने ठेकुआ बनी ताकि दस दिन ले ऊ खाए लायक रही. ऊहे भइल.\nघूमत- घूमत भोजपुरिया लोगन के ग्रुप फ्रांस के राजधानी पेरिस पहुंचल. पहिलहीं ओह लोगन के मालूम हो चुकल रहे कि पेरिस के सिटी ऑफ लव, सिटी ऑफ लाइट्स आ कैपिटल आफ फैशन कहल जाला. त ओह दिने तीनो पत्नी लोग सलवार सूट पहिरले रहे लोग. सबसे पहिले ओह लोगन के इच्छा रहे कि एफिल टावर देखल जाउ. सही में टूर आपरेटर ओह लोगन के सबसे पहिले एफिल टावर ले गइल. खूब प्रेम से घूमि के आ फोटो खींच, खिंचवा के ऊ लोग बहुते तृप्त भइल लोग. एफिल टावर के कुछ लोग आइफिल टावर भी बोलेला आ लिखेला. ओइजे दिन के दू बजि गइल. खूब कस के भूख लागि गइल. त भोजपुरिया लोग एगो चालाकी कइले रहे. एगो कागज के ठोंगा में सब केहू दू- दूगो ठेकुआ लेके चलल रहे. बस एफिल टावर घूमत आ गते से पाकेट से ठेकुआ तूरि के चबात ओह लोगन के आनंदमय भ्रमण भइल.\nएहीतरे पांच दिन बीत गइल. ओमें से दू गो पुरुष के लागल कि ई सूखा भोजन त संतुष्टि नइखे दे पावत. एकरा अलावा रोज- रोज कबो सतुआ त कबो ठेकुआ आ मिठाई- नमकीन. मन उबिया गइल बा. त मेहरारू समाज समुझावल कि आधा भ्रमण काल त बीति गइल. अधे नू बांचल बा. ईहो कटि जाई. धैर्य राखीं सभे. हमनियो का आदमिए नू हंईं जा, त हमनी के मन त रोज- रोज सतुआ, चिउरा आ ठेकुआ खइला से नइखे उबियाइल. संतोष करीं सभे. त तय भइल कि सतुआ एक दिन नून डालिके त एक दिन गुर का संगे खाइल जाउ. एसे सवाद बदली आ खाना में वेराइटी के आनंद भी मिली. ऊहे भइल. मये भोजपुरिया लोग एफिल टावर के तीनों मंजिल चढ़िके थक चुकल रहे लोग. त अउरी कुछ जगह घूमिके रात खान बेहोश नियर सूतल लोग.\nअगिला दिने फेर पुरुष समाज के सतुआ, ठेकुआ आ चिउड़ा से मन उबिया गइल. त एगो उपाय खोजाइल. देखल लोग कि 500 ग्राम के ब्रेड (पाव रोटी) के दाम 1.92 यूरो बा माने रुपया में 168 रुपया. त छवो आदमी कहल लोग कि दू परानी के 336 रुपया परी. कौनो बात ना, जब एतना खरच भइल त एक दिन ब्रेड के आनंद लिया सकेला. ओह दिन एक बेरा ब्रेड आ नमकीन, अचार वगैरह खाके खूब तृप्त भइल लोग. बाकिर खइला का बाद लागल कि ब्रेड एकाध दिन त खाइल जा सकेला, रोज- रोज ना. काहें से कि अगिला दिन ब्रेड खाके कब्ज नियर हो गइल. आधा किलो के ब्रेड के लोथ एक आदमी खाइयो ना पावल. ब्रेड स्लाइस नियर काटल ना रहे. ओकरा के नोचि के खाए के रहे. आधा किलो ना खा गइल त डस्टबिन में फेंके के परल. अगिला दिने चिउड़ा के एगो नया व्यंजन के अविष्कार भइल. खाए के 20 मिनट पहिले चिउड़ा के पानी में भिंगा दिहल जाउ. बीस मिनट में चिउड़ा फूलि के खाए लाएक हो जाउ. फेर ओकरा में जेकरा अंचार मिलावे के बा ऊ अंचार मिलावे आ जेकरा गुर मिलावे के बा ऊ गुर मिलावे. ढेर आदमी भींजल चिउरा का संगे अंचार आ नमकीने पसंद करे. एहीतरे देखत- देखत दस दिन बीति गइल. घूम फिर के जब भोजपुरिया भाई लोग अपना देश भारत आइल लोग तो लागल कि भात- दाल, तरकारी आ रोटी संसार के सबसे स्वादिष्ट भोजन ह. ऊहे भात- दाल जौन जीवन भर खइले रहे लोग, ओमें नया सवाद आवे लागल. बाकिर सचहूं एह छवो लोगन के ऊपर खाए के मद में नाम मात्र के खर्च भइल. त हमनी के पुरनिया एही से सतुआ, चिउड़ा, ठेकुआ आ नमकीन के परंपरा ना रखले रहल ह लोग. ओकरा में बहुते गहिर दूर दृष्टि बा.\n(विनय बिराही सिंह वरिष्ठ पत्रकार हैं, आलेख में लिखे विचार उनके निजी हैं.)